qundao/data-zh-poetry huggingface dataset:
丙子中春日茂苑相公谢政遄归招邀燕赏余与其仲启美张异度徐九一刘渔仲追陪信宿游虎丘支硎诸山记事四首丙子中春日茂苑相公谢政遄归招邀燕赏余与其仲启美张异度徐九一刘渔仲追陪信宿游虎丘支硎诸山记事四首·其三
作者：钱谦益
朝代：明
体裁：七言律诗

冈复溪回一径穿，招提楼阁暮云边。山腰正值诸峰缺，寺面平铺万顷烟。为问把茅寻石室，莫因渫井叹寒泉。道人纵鹤今何处，且放双眸向碧天。
丙寅除夕
作者：钱谦益
朝代：明
体裁：七言律诗

寂寂田家老瓦盆，岁时儿女共寒温。流年巳饯如过客，穷鬼频除尚款门。夜静曙光凝竹柏，窗虚雪色泛琴樽。残灯侧畔冠巾影，心迹凭谁子细论。
丙戌七夕有怀
作者：钱谦益
朝代：明
体裁：七言绝句

阁道垣墙总罢休，天街无路接清秋。生憎银漏偏如旧，横放天河隔女牛。
丙戌初秋燕市别惠房二老
作者：钱谦益
朝代：明
体裁：七言律诗

白驹未絷又离筵，北斗南箕信可怜。璧马朝周才信宿，金人辞汉已千年。房公鹅为清池好，惠子骡因空谷传。龙汉劫中期后会，灞陵回首重依然。
丙戌南还赠别故侯家妓人冬哥四绝句·其一
作者：钱谦益
朝代：明
体裁：七言绝句

绣岭灰飞金谷残，内人红袖泪阑干。临觞莫恨青娥老，两见仙人泣露盘。
丙戌南还赠别故侯家妓人冬哥四绝句·其三
作者：钱谦益
朝代：明
体裁：七言绝句

虹气横天易水波，乌头马角事如何。卷衣宫女知多少，谁记邯郸一曲歌。
丙戌南还赠别故侯家妓人冬哥四绝句·其四
作者：钱谦益
朝代：明
体裁：七言绝句

师师垂老杜秋哀，金缕歌残尽此杯。惆怅落花时候别，江南花发迟君来。
丙戍南还赠别故侯家妓人冬哥二首
作者：钱谦益
朝代：明

绣岭灰飞金谷残，内人红袖泪阑干。临歧莫怅青娥老，两见仙人泣露盘。天乐荒凉禁苑倾，教坊凄断旧歌声。临岐只合懵腾去，不忍听他唱《渭城》。
丙戍南还赠别故侯家妓人冬哥二首·其一
作者：钱谦益
朝代：明

绣岭灰飞金谷残，内人红袖泪阑干。临歧莫怅青娥老，两见仙人泣露盘。
丙戍南还赠别故侯家妓人冬哥二首·其二
作者：钱谦益
朝代：明
体裁：七言绝句

天乐荒凉禁苑倾，教坊凄断旧歌声。临岐只合懵腾去，不忍听他唱《渭城》。
丙申元日
作者：钱谦益
朝代：明
体裁：七言律诗

朝元颠倒旧衣裳，肃穆宫花礼梵王。佛日东临辉象设，帝车南指涤文章。秋衾昔梦禅灯稳，春饼残牙粥鼓香。誓以丹铅回法海，三千床席劫初长。
丙申春就医秦淮寓丁家水阁浃两月临行作绝句三十首留别留题不复论次·其一
作者：钱谦益
朝代：明
体裁：七言绝句

数茎短发倚东风，一曲秦淮晓镜中。春水方生吾速去，真令江表笑曹公。
丙申春就医秦淮寓丁家水阁浃两月临行作绝句三十首留别留题不复论次·其七
作者：钱谦益
朝代：明
体裁：七言绝句

后夜翻经烛穗低，首楞第十重开题。数声喔喔江天晓，红叶阶前旧养鸡。
丙申春就医秦淮寓丁家水阁浃两月临行作绝句三十首留别留题不复论次·其三十
作者：钱谦益
朝代：明
体裁：七言绝句

寇家姊妹总芳菲，十八年来花信违。今日秦淮恐相值，防他红泪一沾衣。
丙申春就医秦淮寓丁家水阁浃两月临行作绝句三十首留别留题不复论次·其九
作者：钱谦益
朝代：明
体裁：七言绝句

牛刀小邑亦长编，朱墨纷披意惘然。要使世间知甲子，拥书先署丙申年。
丙申春就医秦淮寓丁家水阁浃两月临行作绝句三十首留别留题不复论次·其二
作者：钱谦益
朝代：明
体裁：七言绝句

秦淮城下即淮阴，流水悠悠知我心。可似王孙轻一饭，他时报母只千金。
丙申春就医秦淮寓丁家水阁浃两月临行作绝句三十首留别留题不复论次·其二十
作者：钱谦益
朝代：明
体裁：七言绝句

一矢花砖没羽新，诸天塔庙正嶙峋。长干昨夜金光诵，手捧香炉拜相轮。
丙申春就医秦淮寓丁家水阁浃两月临行作绝句三十首留别留题不复论次·其二十一
作者：钱谦益
朝代：明
体裁：七言绝句

江草宫花洒泪新，忍将紫淀谥遗民。旧京车马无今雨，桑海茫茫两角巾。
丙申春就医秦淮寓丁家水阁浃两月临行作绝句三十首留别留题不复论次·其二十七
作者：钱谦益
朝代：明
体裁：七言绝句

子夜乌啼曲半讹，隔江人唱后庭多。篱边兀坐村夫子，端诵尚书五子歌。
丙申春就医秦淮寓丁家水阁浃两月临行作绝句三十首留别留题不复论次·其二十三
作者：钱谦益
朝代：明
体裁：七言绝句

五行祥异总无端，九百虞初亦饱看。清晓家人报奇事，小儿指碗索朝餐。
丙申春就医秦淮寓丁家水阁浃两月临行作绝句三十首留别留题不复论次·其二十九
作者：钱谦益
朝代：明
体裁：七言绝句

旭日城南法鼓鸣，难陀倾听笑瞢腾。有人割取乖龙耳，上座先医薛更生。
丙申春就医秦淮寓丁家水阁浃两月临行作绝句三十首留别留题不复论次·其二十二
作者：钱谦益
朝代：明
体裁：七言绝句

龙子千金不治贫，处方先许别君臣。悬蛇欲疗苍生病，何限刳肠半腐人。
丙申春就医秦淮寓丁家水阁浃两月临行作绝句三十首留别留题不复论次·其二十五
作者：钱谦益
朝代：明
体裁：七言绝句

风掩篱门壁落穿，道人风味故依然。莫拈瓠子冬瓜印，印却俱胝一指禅。
丙申春就医秦淮寓丁家水阁浃两月临行作绝句三十首留别留题不复论次·其二十八
作者：钱谦益
朝代：明
体裁：七言绝句

朴绘杨亭与盛丹，黄经古篆逼商盘。史痴画史徐霖笔，弘德风流尚未阑。
丙申春就医秦淮寓丁家水阁浃两月临行作绝句三十首留别留题不复论次·其二十六
作者：钱谦益
朝代：明
体裁：七言绝句

荒庵梅老试花艰，酹酒英雄去不还。月落山僧潜掣泪，暗香枝挂返魂幡。
丙申春就医秦淮寓丁家水阁浃两月临行作绝句三十首留别留题不复论次·其二十四
作者：钱谦益
朝代：明
体裁：七言绝句

寒窗檐挂一条冰，灰陷香炉对病僧。话到无生清不寐，暗风山鬼剔残灯。
丙申春就医秦淮寓丁家水阁浃两月临行作绝句三十首留别留题不复论次·其五
作者：钱谦益
朝代：明
体裁：七言绝句

梦到秦淮旧酒楼，白猿红树蘸清流。关心好梦谁圆得，解道新封是拜侯。
丙申春就医秦淮寓丁家水阁浃两月临行作绝句三十首留别留题不复论次·其八
作者：钱谦益
朝代：明
体裁：七言绝句

多少诗人堕劫灰，佺期令免冶长灾。阿师狡狯还堪笑，翻搅沙场作讲台。
丙申春就医秦淮寓丁家水阁浃两月临行作绝句三十首留别留题不复论次·其六
作者：钱谦益
朝代：明
体裁：七言绝句

东风狼籍不归轩，新月盈盈自照门。浩荡白鸥能万里，春来还没旧潮痕。
丙申春就医秦淮寓丁家水阁浃两月临行作绝句三十首留别留题不复论次·其十
作者：钱谦益
朝代：明
体裁：七言绝句

梦我迢遥黄阁居，真成鼠穴梦乘车。宵来我梦师中乐，细柳营翻贝叶书。
丙申春就医秦淮寓丁家水阁浃两月临行作绝句三十首留别留题不复论次·其十一
作者：钱谦益
朝代：明
体裁：七言绝句

虚玄自古误乾坤，薄罚聊司洞府门。未省吴刚点何易，月中长守桂花根。
丙申春就医秦淮寓丁家水阁浃两月临行作绝句三十首留别留题不复论次·其十七
作者：钱谦益
朝代：明
体裁：七言绝句

著论峥嵘准过秦，龙川之后有斯人。滁和自昔兴龙地，何处巢车望战尘。
丙申春就医秦淮寓丁家水阁浃两月临行作绝句三十首留别留题不复论次·其十三
作者：钱谦益
朝代：明
体裁：七言绝句

欹斜席帽五陵稀，六代江山一布衣。望断玉衣无哭所，申箱自摺蹇驴归。
丙申春就医秦淮寓丁家水阁浃两月临行作绝句三十首留别留题不复论次·其十九
作者：钱谦益
朝代：明
体裁：七言绝句

青溪孙子美瑜环，也是朱衣抱送还。盛世公卿犹在眼，方颐四乳坐如山。
丙申春就医秦淮寓丁家水阁浃两月临行作绝句三十首留别留题不复论次·其十二
作者：钱谦益
朝代：明
体裁：七言绝句

天上羲图讲贯殊，洞门犹抱韦编趋。沈沈紫府真人座，曾受希夷一画无。
丙申春就医秦淮寓丁家水阁浃两月临行作绝句三十首留别留题不复论次·其十五
作者：钱谦益
朝代：明
体裁：七言绝句

河岳英灵运未徂，千金一字见吾徒。莫将抟黍人间饭，博换君家照夜珠。
丙申春就医秦淮寓丁家水阁浃两月临行作绝句三十首留别留题不复论次·其十八
作者：钱谦益
朝代：明
体裁：七言绝句

掩户经旬春草齐，盈箱傍架自编题。卞家坟上浇花了，閒听东城说斗鸡。
丙申春就医秦淮寓丁家水阁浃两月临行作绝句三十首留别留题不复论次·其十六
作者：钱谦益
朝代：明
体裁：七言绝句

麦秀渐渐哭早春，五言丽句琢清新。诗家轩翥今谁是，至竟离骚属楚人。
丙申春就医秦淮寓丁家水阁浃两月临行作绝句三十首留别留题不复论次·其十四
作者：钱谦益
朝代：明
体裁：七言绝句

钟山倒影浸南溪，静夜欣看紫翠齐。小妇妆残无个事，为怜明月坐花西。
丙申春就医秦淮寓丁家水阁浃两月临行作绝句三十首留别留题不复论次·其四
作者：钱谦益
朝代：明
体裁：七言绝句

苑外杨花待暮潮，隔溪桃叶限红桥。夕阳凝望春如水，丁字薕前是六朝。
丙申至日为人题华堂新燕图
作者：钱谦益
朝代：明
体裁：古风

主人堂前海乳燕，差池上下衔泥语。依约呢喃唤主人，主人闻歌笑相许。主人一去秋复春，燕子去作他家宾。新巢非复旧庭院，旧燕喧呼新主人。新燕频更主人面，主人新旧不相见。多谢华堂新主人，珍重雕梁旧时燕。
丙申重九海上作四首·其一
作者：钱谦益
朝代：明
体裁：七言律诗

秋声海气互喧豗，倦睫濛濛冥涨开。乍见天吴离浪立，却看地轴拔潮回。蹄涔突兀驱狼石，蚁垤盘旋戏马台。剩欲登临更无那，天高陵谷易悲哀。
丙申重九海上作四首·其三
作者：钱谦益
朝代：明
体裁：七言律诗

去岁登高莫釐顶，杖藜落落览吴洲。洞庭雁过犹前旅，橘社龙归又一秋。飓母风欺天四角，鲛人泪尽海东头。年年风雨怀重九，晴昊翻令日暮愁。
丙申重九海上作四首·其二
作者：钱谦益
朝代：明
体裁：七言律诗

黄浦横流绝大荒，迎檐依约指扶桑。销沉鲛室馀穷发，磨灭龙宫向夕阳。故国屡经沧海变，吾家犹说射潮强。登高莫漫誇能赋，四海空知两鬓霜。
丙申重九海上作四首·其四
作者：钱谦益
朝代：明
体裁：七言律诗

故园今日也登高，萸熟茶香望我劳。娇女指端装菊枕，稚孙头上搭花糕。含珠夜月生阴火，拥剑霜风长巨鳌。归与山妻翻海赋，秋灯一穗掩蓬蒿。
丙申闰五月十又四日读新修滕王阁诗文集重题十绝句·其一
作者：钱谦益
朝代：明
体裁：七言绝句

翼轸星连箕尾雄，飞楼幻出化人宫。夜深南斗龙光起，不为干将在狱中。
丙申闰五月十又四日读新修滕王阁诗文集重题十绝句·其七
作者：钱谦益
朝代：明
体裁：七言绝句

八百分明著籍仙，樵阳名记石函镌。珠帘正面龙沙树，记取垂垂拂槛前。
丙申闰五月十又四日读新修滕王阁诗文集重题十绝句·其三
作者：钱谦益
朝代：明
体裁：七言绝句

尊俎吴山对坐隅，壶觞燕笑盛文儒。落霞飞鹜真堪画，还似滕王蛱蝶图。
丙申闰五月十又四日读新修滕王阁诗文集重题十绝句·其九
作者：钱谦益
朝代：明
体裁：七言绝句

拍肩群瞽说文章，大树蜉蝣可自量。珍重袁州韩刺史，欣将名姓次三王。
丙申闰五月十又四日读新修滕王阁诗文集重题十绝句·其二
作者：钱谦益
朝代：明
体裁：七言绝句

南戒山河列树眉，雕甍画戟闪朱旗。铙歌竞奏升平乐，莫纪星移物换时。
丙申闰五月十又四日读新修滕王阁诗文集重题十绝句·其五
作者：钱谦益
朝代：明
体裁：七言绝句

飞阁行营御仗排，烧灯五夜似秦淮。只今苍顶西山鹿，犹挂天家放免牌。
丙申闰五月十又四日读新修滕王阁诗文集重题十绝句·其八
作者：钱谦益
朝代：明
体裁：七言绝句

吴楚风烟接上游，凭栏极目总神州。吴儿爱说韩襄毅，题破江南第一楼。
丙申闰五月十又四日读新修滕王阁诗文集重题十绝句·其六
作者：钱谦益
朝代：明
体裁：七言绝句

问讯金陵估客航，云帆尽处指滕王。老夫自驾樵风便，不许江神送马当。
丙申闰五月十又四日读新修滕王阁诗文集重题十绝句·其十
作者：钱谦益
朝代：明
体裁：七言绝句

四韵俱成胜俴收，江神也为采诗愁。词坛无复临川叟，点笔新裁揽秀楼。
丙申闰五月十又四日读新修滕王阁诗文集重题十绝句·其四
作者：钱谦益
朝代：明
体裁：七言绝句

隆福东朝出禁钱，龙兴遗事北庭传。柳城亦是文章伯，光岳休论五百年。
东壁楼怀德水
作者：钱谦益
朝代：明
体裁：七言律诗

小楼残曰自升平，茶灶烟消香篆更。诉尽春愁双燕语，唤回午枕一鸡鸣。中原氛祲连玄菟，下界浮云并太清。抚槛欲招金马客，夜深同候泰阶明。
东壁楼简程鲁瞻
作者：钱谦益
朝代：明
体裁：七言律诗

两膝随身不自谋，一茅盖顶更何求。庇君突兀千閒屋，置我嵯峨百尺楼。北海开车欣后载，西园促坐阻清游。他时得遂平原饮，倾盖相看笑白头。
东归漫兴
作者：钱谦益
朝代：明

林木池鱼灰烬寒，鸳湖恨水去漫漫。西华葛帔仍梁代，东市朝衣尚汉官。白鹤遄归无石表，金鸡旋放少纶竿。招魂倘有巫阳在，历历残棋忍重看。
东归漫兴六首·其一
作者：钱谦益
朝代：明
体裁：七言律诗

经旬悔别绛云楼，衣带真成日缓忧。入梦数惊娇女大，看囊长替老妻愁。碧香茗叶青磁碗，红烂杨梅白定瓯。此福天公知吝与，绿章陈乞莫悠悠。
东归漫兴六首·其三
作者：钱谦益
朝代：明
体裁：七言律诗

棨戟森严礼数宽，辕门风静鼓声寒。据鞍老将三遗矢，分阃元戎一弹丸。戏海鱼龙呈变怪，登山烟火报平安。腐儒箧有英雄传，细雨孤舟永夜看。
东归漫兴六首·其二
作者：钱谦益
朝代：明
体裁：七言律诗

警枕残灯对小舟，闇将心曲语江流。昔游历历归青史，老眼明明贳白头。鸠聚鹊喧凭博局，龙拿虎掷倚神谋。长年似与更筹约，啼绝荒鸡发棹讴。
东归漫兴六首·其五
作者：钱谦益
朝代：明
体裁：七言律诗

水迹云踪少滞留，拖烟抹雨一归舟。虽无桃叶迎双桨，恰有兰花载两头。古锦裹将唐百衲，行宫拾得宋罗㬋。孺人稚子相劳苦，一握欢声万事休。
东归漫兴六首·其六
作者：钱谦益
朝代：明
体裁：七言律诗

不因落薄滞江干，那得归来尽室欢。巷口家人呼解带，墙头邻姥问加餐。候门栗里天将晚，秉烛羌村夜向阑。檐鹊噪乾灯穗结，笑凭儿女话团圞。
东归漫兴六首·其四
作者：钱谦益
朝代：明
体裁：七言律诗

林木池鱼灰烬寒，鸳湖恨水去漫漫。西华葛帔仍梁代，东市朝衣尚汉官。白鹤遄归无石表，金鸡旋放少纶竿。旧棋解覆惟王粲，东阁西园一罫看。
东皋种菊诗四首赠稼轩给谏·其一
作者：钱谦益
朝代：明
体裁：古风

君耕东皋田，复种东篱菊。王绩与陶潜，俯仰共一屋。东皋黄花时，怅望节候独。陶令苦乏酒，辜负葛巾漉。羡君浣溪堂，秋菊粲盈目。有花复有酒，开筵招近局。何须叹荒寒，已许占清福。酌酒酹两贤，如农祀先谷。
东皋种菊诗四首赠稼轩给谏·其三
作者：钱谦益
朝代：明
体裁：古风

胡广患风疾，休沐饮菊水。八十犹克壮，侍母谢杖几。庸庸挠大议，公台负讥毁。惜哉神仙药，遗秽等马矢。灵均餐落英，早沉汨罗死。安知椒兰徒，寿考非伯始。种菊爱其芳，纷纷且休矣。不如饮君酒，共醉寒香里。
东皋种菊诗四首赠稼轩给谏·其二
作者：钱谦益
朝代：明
体裁：古风

菊以黄为正，君子正其名。所以东坡老，欲扫紫与赪。东皋千株菊，畦圃吁未经。单心复缠枝，千叶并万铃。庶以说耳目，何用搀品评。节物苟如此，敢与时好争。高咏南山诗，悠然想渊明。
东皋种菊诗四首赠稼轩给谏·其四
作者：钱谦益
朝代：明
体裁：古风

种菊东皋上，所喜秋露瀼。移槛复列斛，馥郁开草堂。丛菊如群贤，不杂屠沽行。其中高秀者，黄衣傲风霜。对之不敢媟，肃拜陈壶觞。君为醒无功，我似瘖子光。秋光淡如菊，燕静弥芬芳。老圃良足学，晚节安可忘。旨哉东皋诗，山菊秋自香。
东皋老僧
作者：钱谦益
朝代：明
体裁：七言律诗

春深花柳隐东皋，独抱军持护寂寥。一室香灯尘刹在，六时梵呗劫轮销。枝头怖鸽依林木，钵里眠龙应海潮。天眼定中常不昧，金轮时见鬼神朝。
中条行
作者：钱谦益
朝代：明
体裁：古风

君不见中条山阳城，昔日曾闭关。白衣徵起作谏议，脱屩就职无惭颜。月俸计口送酒媪，谏纸叠置空箱閒。歌呼痛饮夜达旦，醉卧客怀不听还。贞元奸佞不可当，白麻旦夕宣朝堂。忠臣延颈待诛僇，宰相慑伏眠如羊。中条山人起伏阁，延英门上飞风霜。谏官叫天争喧豗，金吾万岁声如雷。延龄不相陆贽免，奋臂坐使唐天回。乃知酩酊不言有深意，务欲拨弃细碎争崔嵬。我过中条山，念君如宿昔。君名长比条山云，君心尚似条山石。一代相知李邺侯，千年涕泪避贤驿。思君不见可奈何，酹君一盏歌主客。君不见长安棋局日纷纷，著眼争如局外人。若无衡岳炉边客，谁向中条访隐沦。
中秋夜饯冯尔�使君于城西方阁老园池感怀叙别赋诗八章时德州卢德水东莱崔道母及冯五十跻仲俱集·其一
作者：钱谦益
朝代：明
体裁：古风

置酒坐广除，白月挂我前。纤云解翳駮，万象吐澄鲜。月驾何方来，先照双阙巅。稍破阁道暗，复向天街圆。飞光城南隅，亦是尺五天。可怜大圆镜，移置小林泉。明童泛玉卮，素魄流朱颜。叹息月中桂，芬芳弥岁年。
中秋夜饯冯尔�使君于城西方阁老园池感怀叙别赋诗八章时德州卢德水东莱崔道母及冯五十跻仲俱集·其七
作者：钱谦益
朝代：明
体裁：古风

心胸正郁陶，别君更忡忡。君为希有鸟，我如失负蛩。君有一介弟，海内称小冯。君家五十郎，卓荦比敬通。一家自师友，咳唾生仁风。我衰困无徒，彳亍坎陷中。有心各如面，昌卫非穷逢。假面难笑啼，借足不从容。逝将归故乡，独身老蒿蓬。衡门塞两版，保此一亩宫。
中秋夜饯冯尔�使君于城西方阁老园池感怀叙别赋诗八章时德州卢德水东莱崔道母及冯五十跻仲俱集·其三
作者：钱谦益
朝代：明
体裁：古风

少微犹微茫，尾箕正动杌。汉殿方延登，唐麻敢擗裂。卢携终绝吭，张浚空掉舌。玄菟贡仍至，卢龙卖未彻。筑宫种蒲萄，桡酒契金屑。岢岚一亭障，何必烦俊杰。敛容向手版，开颜笑旌节。萧萧幽易地，风劲植素发。谁知千黄金，不直一马骨。中坐惨不欢，俯仰危涕雪。
中秋夜饯冯尔�使君于城西方阁老园池感怀叙别赋诗八章时德州卢德水东莱崔道母及冯五十跻仲俱集·其二
作者：钱谦益
朝代：明
体裁：古风

年岁何促迫，凉风鸣葛衣。分张一尊酒，共揽明月晖。君如高林隼，刷羽秋怒飞。我如绕树鹊，三匝睎南枝。举酒向街北，天狼角差差。荧惑仍在庙，卷舌光未衰。盈觞不成醉，怅然生酒悲。崔生独不饮，卬首看少微。
中秋夜饯冯尔�使君于城西方阁老园池感怀叙别赋诗八章时德州卢德水东莱崔道母及冯五十跻仲俱集·其五
作者：钱谦益
朝代：明
体裁：古风

咨嗟思古人，今有卢德水。逆我槛车中，开门纳行李。汉吏捕亡命，秦相搜客子。汹汹踪迹及，卢生若瑱耳。却笑北海家，阖门浪争死。杜亭三閒屋，轩车行至止。或有磊落人，定交复壁里。
中秋夜饯冯尔�使君于城西方阁老园池感怀叙别赋诗八章时德州卢德水东莱崔道母及冯五十跻仲俱集·其八
作者：钱谦益
朝代：明
体裁：古风

一亩良易保，四海将何如。清夜不能寐，执手临前除。天王本圣明，臣工自睢于。鸣集皆鸿雁，暇豫谁鸟乌。君行登岱宗，吊古访蒲车。旗星大如瓜，东井茀安居。东莱海匈匈，将无见巨鱼。盐筴廑宵旰，天下供军储。试看次公论，何似仲父书。我闻灵台占，德星出危虚。赋诗代出祖，一笑慰首涂。
中秋夜饯冯尔�使君于城西方阁老园池感怀叙别赋诗八章时德州卢德水东莱崔道母及冯五十跻仲俱集·其六
作者：钱谦益
朝代：明
体裁：古风

杜亭主人出，居停有两公。一为浣花叟，一为阳翟翁。十郎不出户，卧阴杨柳风。杜二长羁旅，屋茅卷三重。人生非鹿麋，安得骨角同。指爪旋灭没，有如踏雪鸿。巫阳谁筮与，詹尹何去从。且醉平原酒，豁达开心胸。
中秋夜饯冯尔�使君于城西方阁老园池感怀叙别赋诗八章时德州卢德水东莱崔道母及冯五十跻仲俱集·其四
作者：钱谦益
朝代：明
体裁：古风

雪涕亦何为，念我逮系时。逝将解符节，徒跣偕我驰。倾身为朋友，何况君与师。在三节不敦，相鼠嗟有皮。皎皎风烈人，千古留须眉。蕲见鲁卫士，忍与逆豹私。此义久不陈，微君谁与规。鲁连巳蹈海，平原徒绣丝。君过丑父泉，为我重嗟咨。
中秋日得凤督马公书来报剿寇师期喜而有作
作者：钱谦益
朝代：明
体裁：古风

衡门两版朝慵睡，檐前鹊喜喧坠地。鹖冠将军来打门，尺书远自中都至。书来尅日报师期，正是高秋誓旅时。先驱虎旅清江汉，厚集元戎出寿蕲。伏波威灵天所付，花马军声鬼神怖。郢中石马频流汗，汉上浮桥敢偷渡。浃旬风雨洗青冥，璧月今宵出广廷。老夫洗盏酹尊酒，再拜先占太白星。
中秋日携内出游次冬日泛舟韵二首·其一
作者：钱谦益
朝代：明
体裁：七言律诗

绿浪红阑不殢愁，参差高柳蔽城楼。莺花无恙三春侣，虾菜居然万里舟。照水蜻蜓依鬓影，窥帘蛱蝶上钗头。相看可似嫦娥好，白月分明浸碧流。
中秋日携内出游次冬日泛舟韵二首·其二
作者：钱谦益
朝代：明
体裁：七言律诗

轻桡荡漾缓清愁，恰似明妆上翠楼。桂子香飘垂柳岸，芰荷风度采莲舟。招邀璧月成三影，摒当金尊坐两头。便合与君长泛宅，洞房兰室在中流。
临城驿壁见方侍御孩未题诗
作者：钱谦益
朝代：明
体裁：七言律诗

驿吏逢迎旧赭衣，生还今日是耶非。纶竿喜值金鸡放，华表真同白鹤归。抱蔓摘瓜馀我在，破巢完卵似君稀。循墙叹息看题句，淅淅秋风起夕扉。
临城驿壁见方侍御孩未题诗
作者：钱谦益
朝代：明

驿吏逢迎旧赭衣，生还今日是耶非？纶竿喜值金鸡放，华表真同白鹤归。抱蔓摘瓜馀我在，破巢完卵似君稀。循墙叹息看题句，淅淅秋风起夕扉。
临淮田舍题壁赠王鹤年
作者：钱谦益
朝代：明
体裁：七言绝句

坦腹便便腰十围，铁衣抛却卧牛衣。恨君不度三岔水，生取奴儿合赤归。
为友沂题杨龙友画册
作者：钱谦益
朝代：明
体裁：古风

扬生倜傥权奇者，万里骁腾渥洼马。双耳朝批贵筑云，四蹄夕刷金支野。空坑师溃缙云山，流星飞兔不可还。即看汗血归天上，肯馀翰墨污人间。人间翰墨已星散，十幅流传六丁叹。披图涧岫几重掩，过眼烟岚尚凌乱。杨生作画师巨然，隐囊纱帽如列仙。大儿聪明添树石，侍女窈窕皴云烟。忆昔龙蛇起平陆，奋身拚施乌鸢肉。已无丹燐并黄土，况乃牙签与玉轴。赵郎藏弆缃帙新，摩挲看画如写真。每于剩粉残缣里，想见刳肝化碧人。赵郎赵郎快收取，长将石压并手抚。莫令匣近亲身剑，夜半相将作风雨。
为康小范题李长蘅画
作者：钱谦益
朝代：明
体裁：古风

李生才思如青云，信腕泼墨皆有文。云山每拂红楼壁，章草尝书白练裙。此图点染聊复尔，老笔槎牙劈生纸。已皴数树接烟岚，更著扁舟破春水。舟中一老澹须眉，莺脰湖边问渡时。橘花寒食横塘路，绛浅红轻荡桨迟。
为戒香小师题扇
作者：钱谦益
朝代：明
体裁：古风

萧寺僧雏发初剪，风味惺忪意婉娈。未曾灯火课法华，乍向书窗读文选。文选中多月露词，何当娆乱小沙弥。休耽宋玉江南赋，且记头陀古寺碑。
为武伯题家庆图
作者：钱谦益
朝代：明
体裁：古风

严家门馆经迟暮，一弹指顷三世度。眼看武伯放鸢时，膝前又列双珠树。老人大父射游群，历历遗踪话日曛。此翁未便呼彭祖，也是人间李少君。
为范郎戏题妓馆二首·其一
作者：钱谦益
朝代：明
体裁：七言绝句

芊眠春草卧银瓶，一曲扶头酒未醒。吴越山川谁�得，此中先筑语儿亭。
为范郎戏题妓馆二首·其一
作者：钱谦益
朝代：明
体裁：七言绝句

芊眠春草卧银瓶，一曲扶头酒未醒。吴越山川谁𬋩得，此中先筑语儿亭。
为范郎戏题妓馆二首·其二
作者：钱谦益
朝代：明
体裁：七言绝句

素手亭亭雪藕丝，荷风茗碗助催诗。老怀自笑无凭准，昨日冯家哭画眉。
为陈伯玑题浣花君小影四首·其一
作者：钱谦益
朝代：明
体裁：七言绝句

嫁得东家十五馀，莫愁湖水浣花如。薄装自制莲花服，礼罢金经伴读书。
为陈伯玑题浣花君小影四首·其三
作者：钱谦益
朝代：明
体裁：七言绝句

生来形影镇相亲，画里春风掌上人。含睇分明又疑笑，休教错莫唤真真。
为陈伯玑题浣花君小影四首·其二
作者：钱谦益
朝代：明
体裁：七言绝句

杜曲湘兰日暮云，桃根桃叶自殷勤。琴心三叠将雏曲，不唱前朝白练裙。
为陈伯玑题浣花君小影四首·其四
作者：钱谦益
朝代：明
体裁：七言绝句

一掷丹砂变海田，麻姑纤手故依然。老夫梵志馀长爪，传语方平莫浪鞭。
为鲁瞻题画二首 其一 美人调鹦鹉图
作者：钱谦益
朝代：明
体裁：七言绝句

却扇含嚬敛翠蛾，闲看侍女教鹦哥。可怜红嘴聪明鸟，怕杀雕笼是网罗。
为鲁瞻题画二首 其二 山阴返棹图
作者：钱谦益
朝代：明
体裁：七言绝句

柂浪帆风去莫疑，高人乘兴即前期。人閒何限回舟处，得似山阴夜雪时。
乙亥中秋吴门林若抚胡白叔二诗人引祥琴之礼劝破诗戒次若抚来韵四首·其一
作者：钱谦益
朝代：明
体裁：七言律诗

二老相依贫病乡，卖诗卖药自成行。病知居士安心法，贫得诗人换骨方。有句却难偿酒债，无眸聊省看排场。莲华世界君知否，总向诗签药裹藏。
乙亥中秋吴门林若抚胡白叔二诗人引祥琴之礼劝破诗戒次若抚来韵四首·其三
作者：钱谦益
朝代：明
体裁：七言律诗

蚁斗龙拿总不闻，席门帘阁看浮云。鹅笼出入偏藏影，豹脚飞鸣恰聚群。苇笥家家愁系藉，草堂往往勒移文。与君话到沧桑事，一笑挑灯已夜分。
乙亥中秋吴门林若抚胡白叔二诗人引祥琴之礼劝破诗戒次若抚来韵四首·其二
作者：钱谦益
朝代：明
体裁：七言律诗

说鬼频烦及志支，兴来姑使妄言之。寻仙却喜华颠早，失学翻嫌蹭蹬迟。爱杀黑甜如混沌，憎他青镜有妍媸。达生颇羡东邻老，尽典衣�合舞儿。
乙亥中秋吴门林若抚胡白叔二诗人引祥琴之礼劝破诗戒次若抚来韵四首·其二
作者：钱谦益
朝代：明
体裁：七言律诗

说鬼频烦及志支，兴来姑使妄言之。寻仙却喜华颠早，失学翻嫌蹭蹬迟。爱杀黑甜如混沌，憎他青镜有妍媸。达生颇羡东邻老，尽典衣𥜗合舞儿。
乙亥中秋吴门林若抚胡白叔二诗人引祥琴之礼劝破诗戒次若抚来韵四首·其四
作者：钱谦益
朝代：明
体裁：七言律诗

残生噩梦两无凭，还似飞鸿乍离矰。酒户下中禁亦得，诗肠枯涩戒何曾。钩帘想像粘风蝶，穴纸商量放冻蝇。绮语未成先欲忏，炷香遥礼二幢僧。
乙未小至日宿白塔寺与介立师兄夜话辛卯秋憩友苍石门院扣问八识规矩屈指又五年矣感而有作二首·其一
作者：钱谦益
朝代：明
体裁：七言律诗

朔风殿角语琅珰，方丈挑灯拜饮光。月扇云衣辞热恼，冰床雪被借清凉。空门夜共三冬冷，佛日朝依一线长。话到报恩尘刹事，残缸炷焰吐寒芒。
乙未小至日宿白塔寺与介立师兄夜话辛卯秋憩友苍石门院扣问八识规矩屈指又五年矣感而有作二首·其二
作者：钱谦益
朝代：明
体裁：七言律诗

细雨诸天洒梵林，石门昔梦静思寻。三人互剪翻经烛，八识初输看论金。鸟集长干多劫泪，鸡鸣后夜五更心。官梅东阁垂垂发，阳长方知佛力深。
乙未秋日许更生扶侍太公邀侯月鹭翁于止路安卿登高莫釐峰顶口占二首·其一
作者：钱谦益
朝代：明
体裁：七言律诗

荡胸云气挟波涛，弹指层湖万顷遥。却讶人间还有地，信知今日是登高。点空晴屿开眉目，衔岫阳乌见羽毛。眠底三吴尘土界，满城风雨定萧骚。
乙未秋日许更生扶侍太公邀侯月鹭翁于止路安卿登高莫釐峰顶口占二首·其二
作者：钱谦益
朝代：明
体裁：七言律诗

五十流年昔梦中，登高错莫御秋风。整冠那得双蓬鬓，吹帽休嗟两秃翁。九日茱萸残劫火，百年藜杖倚晴空。夕阳橘社龙归处，笑指红云接海东。
乙未除夕寄内
作者：钱谦益
朝代：明
体裁：七言律诗

赪尾劳劳浪播迁，长干禅榻伴僧眠。鱼龙故国犹今夕，鸡犬新丰又一年。瓦注腊醅村舍酒，柴门松火佛前钱。团圞儿女应流涕，老大家翁若个边。
九十偕寿诗为张秋绍大父振吴翁作
作者：钱谦益
朝代：明
体裁：七言律诗

元气充盈在一堂，眼中稀见此祯祥。碧山尚齿前无辈，鸿案齐眉老益庄。合算耄期登二百，相携子姓轶寻常。当筵何用谭军国，良士惟赓蟋蟀章。
九日宴集含睴阁醉歌一首用乐天九日二十四韵
作者：钱谦益
朝代：明
体裁：古风

宾鸿之月为重阳，昔人登临多感伤。人生如鸿谁非客，忍对佳节空壶觞。登高望远不出户，连山小阁临莽苍。翠微欲上齐女墓，绿净遥分老子堂。白云女墙作山带，红阑桥水含湖光。日影漏穿出观阁，炊烟坌郁浮街坊。西原东楼差足拟，龙山马台知谁强。山椒白衣并马立，树杪红袖如人长。须臾急雨洒飘瞥，穿林触石走欲僵。崇朝阴晴忽如此，良辰燕乐安可尝。况复开筵有佳客，岂可命酒无红妆。清歌迭奏奋丝竹，谈谐閒作兼笙簧。吴娃行酒语啁哳，郑老度曲声悠飏。银灯荧荧雨笼烛，胡琴嘈嘈风刮廊。坐中合欢争笑�，老夫沾酒仍激昂。篱边谁送九日酒，海内共知双鬓霜。莫嗤暮年裂风景，巳胜穷命县锒珰。试问中书传仰药，何似上蔡行牵黄。吟残自缀菊花朵，醉后细把茱萸房。小妇盘飧具粗粝，儿子雒诵听雷硠。帘下侍儿舞鸲鹆，掌上姬人歌凤凰。剑舞酣歌想悲壮，头童吹帽嗟风狂。百年未满会不死，九日一笑庸何妨。乐天作达犹未达，比较登高更几场。
九日宴集含睴阁醉歌一首用乐天九日二十四韵
作者：钱谦益
朝代：明
体裁：古风

宾鸿之月为重阳，昔人登临多感伤。人生如鸿谁非客，忍对佳节空壶觞。登高望远不出户，连山小阁临莽苍。翠微欲上齐女墓，绿净遥分老子堂。白云女墙作山带，红阑桥水含湖光。日影漏穿出观阁，炊烟坌郁浮街坊。西原东楼差足拟，龙山马台知谁强。山椒白衣并马立，树杪红袖如人长。须臾急雨洒飘瞥，穿林触石走欲僵。崇朝阴晴忽如此，良辰燕乐安可尝。况复开筵有佳客，岂可命酒无红妆。清歌迭奏奋丝竹，谈谐閒作兼笙簧。吴娃行酒语啁哳，郑老度曲声悠飏。银灯荧荧雨笼烛，胡琴嘈嘈风刮廊。坐中合欢争笑𠽁，老夫沾酒仍激昂。篱边谁送九日酒，海内共知双鬓霜。莫嗤暮年裂风景，巳胜穷命县锒珰。试问中书传仰药，何似上蔡行牵黄。吟残自缀菊花朵，醉后细把茱萸房。小妇盘飧具粗粝，儿子雒诵听雷硠。帘下侍儿舞鸲鹆，掌上姬人歌凤凰。剑舞酣歌想悲壮，头童吹帽嗟风狂。百年未满会不死，九日一笑庸何妨。乐天作达犹未达，比较登高更几场。
九日寄华州郭胤伯
作者：钱谦益
朝代：明
体裁：七言律诗

江东渭北相望处，一雁南来见汝情。书剑可怜秦逐客，衣冠空羡鲁诸生。梯山每笑邀天博，劈华真愁与地争。素浐登高安稳未，干戈犹傍国西营。
九日得徐于诗却寄
作者：钱谦益
朝代：明
体裁：七言律诗

今辰掩户复停觞，总为登高易断肠。四海知予惟两鬓，三年与尔共重阳。黄花笑客应无数，白雁愁人又一行。同病更怜同赏在，解捐萸酒助茶香。
九旬五代诗寿邵母钱太孺人
作者：钱谦益
朝代：明
体裁：七言律诗

九十慈帏百岁临，树槐高并玉山岑。郎官宿叶孙枝茂，婺女星依寿母深。安乐一窝如地肺，阳和五叶见天心。高堂亦是彭铿裔，燕喜吾应奉雉斟。
九月九日过德州不及登东壁楼于城西旅店拾纸作诗属鲁瞻留题楼上四首·其一
作者：钱谦益
朝代：明
体裁：五言律诗

苦忆东楼上，高天在上头。风雷殊不作，日月迥堪愁。芳草迷吴会，浮云辩帝州。莫令千载后，题作望京楼。
九月九日过德州不及登东壁楼于城西旅店拾纸作诗属鲁瞻留题楼上四首·其三
作者：钱谦益
朝代：明
体裁：五言律诗

苦忆东楼上，卢家送酒来。偶拈诗一首，暂拨闷千回。幕燕愁相语，檐花笑不开。至今秋梦里，昔昔与徘徊。
九月九日过德州不及登东壁楼于城西旅店拾纸作诗属鲁瞻留题楼上四首·其二
作者：钱谦益
朝代：明
体裁：五言律诗

苦忆东楼上，初飞夏日霜。一身容缧绁，百口累刊章。复壁虫丝暗，危檐雀语长。单车今又过，未死重沾裳。
九月九日过德州不及登东壁楼于城西旅店拾纸作诗属鲁瞻留题楼上四首·其四
作者：钱谦益
朝代：明
体裁：五言律诗

苦忆东楼上，驱车点笔时。鱼知釜巳热，猿见槛犹疑。敢儗登楼赋，聊当绝命辞。多君怜疥壁，还与续残碑。
九月二十六日恭闻登极恩诏有述·其一
作者：钱谦益
朝代：明
体裁：七言律诗

三载先朝版藉民，诏恩重许从儒绅。沭猴自笑冠非我，厩马应惭颡似人。革解带围多漫漶，蟫辞衣箧尚逡巡。影娥川水清如许，偏照东归旧角巾。
九月二十六日恭闻登极恩诏有述·其二
作者：钱谦益
朝代：明
体裁：七言律诗

衰残不称挂金章，且作斑斓拜北堂。旋取朝衣来典库，还如舞袖去登场。聊将野鹤为鸡伴，宁许沙鸥入鹭行。只合乡人推祭酒，蒸豚箫鼓赛耕桑。
九月初二日奉神宗显皇帝遗诏于京口成服哭临恭赋挽词四首·其一
作者：钱谦益
朝代：明
体裁：五言律诗

竹符颁郡国，玉几罢音徽。率土悲风动，敷天泣露晞。清霜明秘器，红叶掩容衣。恸哭江城暮，秋笳起落晖。
九月初二日奉神宗显皇帝遗诏于京口成服哭临恭赋挽词四首·其三
作者：钱谦益
朝代：明
体裁：五言律诗

在宥群方理，高居庶物新。天为摧丑虏，地不爱金银。杨柳深宫月，梧桐别院春。升平多故事，载笔询遗民。
九月初二日奉神宗显皇帝遗诏于京口成服哭临恭赋挽词四首·其二
作者：钱谦益
朝代：明
体裁：五言律诗

太妊胎而教，甘盘学后臣。营斋尝念母，步祷为忧民。静摄周函夏，分封断鬼神。南郊传累德，哀策属何人。
九月初二日奉神宗显皇帝遗诏于京口成服哭临恭赋挽词四首·其四
作者：钱谦益
朝代：明
体裁：五言律诗

北极升遐日，南徐恸哭时。攀髯生有愿，临穴死无期。侍从朱衣隔，胪传玉笔遗。奔丧吾岂敢，亦欲报恩私。
九月十一日次固镇驿恭闻泰昌皇帝升遐途次感泣赋挽词四首·其一
作者：钱谦益
朝代：明
体裁：五言律诗

御极恩方布，登遐诏巳刊。生存臣子恨，死孝帝王难。凤阙秋霜满，龙楼夜雪残。见星吾敢后，恸哭向征鞍。
九月十一日次固镇驿恭闻泰昌皇帝升遐途次感泣赋挽词四首·其三
作者：钱谦益
朝代：明
体裁：五言律诗

丹地飞章日，青宫侧席时。忧危宗社并，诃护鬼神知。禁近终难问，弥留竟可疑。盈朝董狐笔，执简欲何施。
九月十一日次固镇驿恭闻泰昌皇帝升遐途次感泣赋挽词四首·其二
作者：钱谦益
朝代：明
体裁：五言律诗

妖星频贯扫，白气久缠绵。将作荒三殿，材官哭九边。起居宫掖秘，清削御容传。国史徵何代，三朝并一年。
九月十一日次固镇驿恭闻泰昌皇帝升遐途次感泣赋挽词四首·其四
作者：钱谦益
朝代：明
体裁：五言律诗

凭几将传命，垂衣尚视朝。重阴才见晛，遍雨不崇朝。德自三旬著，功难百世祧。吾君幸有子，十六诵唐尧。
九月望日得石斋馆丈午日见怀诗次韵
作者：钱谦益
朝代：明

敢云吾道大，相顾此身微。土室青镫火，柴门白版扉。垂纶收钓具，炼石补渔矶。小艇西湖曲，延缘候汝归。丹地披肝日，彤墀溅血时。帝容伸颊舌，天与护须眉。槚楚宁非教，桁杨亦我师。授书并续史，幽絷颇相宜。衰凤巢何在，亡羊径欲迷。已知惭稷契，宁忍愧夷齐。世事蕉中梦，人情李下蹊。夕阳亭畔路，只在帝城西。以尔锒铛日，追余梏拲年。词林原有叙，圜土亦推先。泣夏怀明德，逾冬忆古贤。天涯明发思，炯炯一镫前。
九月望日得石斋馆丈午日见怀诗次韵·其一
作者：钱谦益
朝代：明

敢云吾道大，相顾此身微。土室青镫火，柴门白版扉。垂纶收钓具，炼石补渔矶。小艇西湖曲，延缘候汝归。
九月望日得石斋馆丈午日见怀诗次韵·其四
作者：钱谦益
朝代：明

以尔锒铛日，追余梏拲年。词林原有叙，圜土亦推先。泣夏怀明德，逾冬忆古贤。天涯明发思，炯炯一镫前。
九月望日得石斋馆丈午日见怀诗次韵却寄·其一
作者：钱谦益
朝代：明
体裁：五言律诗

敢云吾道大，相顾此生微。土室青灯火，柴门白版扉。垂纶收钓具，鍊石补渔矶。小艇西湖曲，延缘候汝归。
九月望日得石斋馆丈午日见怀诗次韵却寄·其三
作者：钱谦益
朝代：明
体裁：五言律诗

衰凤巢何在，亡羊径欲迷。已知惭稷契，宁忍愧夷齐。世事蕉中梦，人情李下蹊。夕阳亭畔路，只在帝城西。
九月望日得石斋馆丈午日见怀诗次韵却寄·其二
作者：钱谦益
朝代：明
体裁：五言律诗

丹地披肝日，彤墀溅血时。帝容伸颊舌，天与护须眉。槚楚宁非教，桁杨亦我师。授书并续史，幽絷颇相宜。
九月望日得石斋馆丈午日见怀诗次韵却寄·其四
作者：钱谦益
朝代：明
体裁：五言律诗

以尔锒铛日，追余梏拲年。词林原有叙，圜土亦推先。泣夏怀明德，踰冬忆古贤。天涯明发思，炯炯一灯前。
乞兰诗示西隐长老
作者：钱谦益
朝代：明
体裁：古风

山僧养秋兰，蔚蔚青与绿。闻香嫌破戒，插鬓苦头秃。譬如绝代人，寂寥守空谷。荣悴向秋风，何异凡草木。卖得十千钱，三径离松菊。酒肉相薰染，珠翠并攒簇。譬如汉明妃，嫁与胡虏族。终当刈作薪，遑恤美如玉。蔼蔼五亩园，幽幽读书屋。既脱蔬笋酸，不受腥腐辱。清歌时激飏，纤手助膏沐。新妇配参军，岂不得所欲。山僧闻我言，一笑覆齑粥。趣移兰若兰，长伴竹里竹。
书四灵诗集
作者：钱谦益
朝代：明
体裁：五言绝句

语近意不远，骨癯髓亦枯。谁云贾岛佛，终是郗家奴。
书夏五集后示河东君
作者：钱谦益
朝代：明
体裁：七言律诗

帽檐欹侧漉囊新，乞食吹箫笑此身。南国今年仍甲子，西台昔日亦庚寅。闻鸡伴侣知谁是，画虎英雄恐未真。诗卷丛残芒角在，绿窗剪烛与君论。
书破山刻石屋珙禅师语录后
作者：钱谦益
朝代：明
体裁：古风

石屋虞山产，初机逗天目。西峰扣击久，风亭悟因熟。透网横金鳞，法海吞鲔鮛。灵骨归海外，微言著遗录。此事非等閒，妙悟绝轨躅。单传历千载，衅鼓号涂毒。神剑光差差，飞矢锋镞镞。性命若丝悬，谁与敢轻触。嗟吁数年来，法门倒竿纛。游蜂各称王，蚍蜉群聚族。纷纷召聋瞽，往往污简牍。愚人苦煮沙，智者哂灾木。顽磗不成镜，焦芽难种谷。哀哉犬与驴，岂堪龙象蹴。山僧刻此编，贻我寒斋读。一读再三叹，喟然感流俗。淤泥生妙莲，炎火见真玉。谁续传灯传，一洗肉眼肉。
乳山道士劝酒歌
作者：钱谦益
朝代：明
体裁：古风

乳山道士年八十，短褐蒙茸鬓萧飒。早时才笔绿沉管，老去行藏青箬笠。乱后蹙蹙无欢娱，寱语行歌自啜泣。不为老景恋桑榆，不为儿孙谋捃拾。仰天指画只书空，踏地竛竮每侧立。南云北户眼泪枯，细柳新蒲衫袖湿。唐衢哭世何梦梦，东方骂鬼常啧啧。是时孟陬揆初度，祝筵酌酒宾朋集。门生扶老舁蓝舆，山僧好事送米汁。当头荷鼓占角芒，挂壁龙泉看绣涩。劝君开口尽一觞，听我长歌解于悒。君不见脩罗酿海作酒浆，规取日月为耳珰。手撼须弥尾掉海，擎云把日孰敢当。刀轮飞空海水赤，五丝系缚善法堂。藕丝孔中遁刺促，八臂千手嗤强梁。又不见太行王屋高万仞，愚公面山苦其峻。子子孙孙誓削平，帝遣夸蛾助除粪。穆满南征从此归，翟道径绝骋八骏。灵胡仙掌如等閒，河曲智叟空目瞬。人生变化良纬繣，蛤水蜣丸量寸尺。夸父策杖追日轮，竖亥徒步算八极。鲁连细儿黄鹞子，爪觜雄誇帝秦客。咸阳喑哑避赤符，天帝�眙寝金策。我昨南游浮洞庭，具区粘天社橘青。泾水瞥见征旗闪，朝那复报战血腥。灵虚凝碧张广乐，珠宫贝阙邗新铭。钱唐破阵乐舞阕，两耳轰轰喧震霆。龙宫宴罢天欲白，回车却过蔡经宅。天厨行酒正初筵，金盘麟脯取次擗。麻姑鸟爪向余笑，人世茫茫抵博易。漫道东瀛已三变，又见蓬池浅于昔。劝君酒，聊从容，听我长歌曲未终。长绳何当系白日，漉囊那可盛春风。谁驾青牛逢富媪，谁骑白雀欺刘翁。苍鹅崇朝起池水，杜宇半夜啼居庸。铜人休嗟冶新铸，铜驼会洗尘再蒙。主称未晞客既醉，蕙叶多碧桃花红。鸡窠叟，鹤发翁，且办一醉莫恼公。申腰坦腹春睡足，九阳旭日高禺中。
乳山道士劝酒歌
作者：钱谦益
朝代：明
体裁：古风

乳山道士年八十，短褐蒙茸鬓萧飒。早时才笔绿沉管，老去行藏青箬笠。乱后蹙蹙无欢娱，寱语行歌自啜泣。不为老景恋桑榆，不为儿孙谋捃拾。仰天指画只书空，踏地竛竮每侧立。南云北户眼泪枯，细柳新蒲衫袖湿。唐衢哭世何梦梦，东方骂鬼常啧啧。是时孟陬揆初度，祝筵酌酒宾朋集。门生扶老舁蓝舆，山僧好事送米汁。当头荷鼓占角芒，挂壁龙泉看绣涩。劝君开口尽一觞，听我长歌解于悒。君不见脩罗酿海作酒浆，规取日月为耳珰。手撼须弥尾掉海，擎云把日孰敢当。刀轮飞空海水赤，五丝系缚善法堂。藕丝孔中遁刺促，八臂千手嗤强梁。又不见太行王屋高万仞，愚公面山苦其峻。子子孙孙誓削平，帝遣夸蛾助除粪。穆满南征从此归，翟道径绝骋八骏。灵胡仙掌如等閒，河曲智叟空目瞬。人生变化良纬繣，蛤水蜣丸量寸尺。夸父策杖追日轮，竖亥徒步算八极。鲁连细儿黄鹞子，爪觜雄誇帝秦客。咸阳喑哑避赤符，天帝𥈭眙寝金策。我昨南游浮洞庭，具区粘天社橘青。泾水瞥见征旗闪，朝那复报战血腥。灵虚凝碧张广乐，珠宫贝阙邗新铭。钱唐破阵乐舞阕，两耳轰轰喧震霆。龙宫宴罢天欲白，回车却过蔡经宅。天厨行酒正初筵，金盘麟脯取次擗。麻姑鸟爪向余笑，人世茫茫抵博易。漫道东瀛已三变，又见蓬池浅于昔。劝君酒，聊从容，听我长歌曲未终。长绳何当系白日，漉囊那可盛春风。谁驾青牛逢富媪，谁骑白雀欺刘翁。苍鹅崇朝起池水，杜宇半夜啼居庸。铜人休嗟冶新铸，铜驼会洗尘再蒙。主称未晞客既醉，蕙叶多碧桃花红。鸡窠叟，鹤发翁，且办一醉莫恼公。申腰坦腹春睡足，九阳旭日高禺中。
二哀诗二首 其一 刘司空敬仲
作者：钱谦益
朝代：明
体裁：七言律诗

儒雅风流一俊人，死填牢户亦前因。弥留岂意同囚鬼，皋复应须唤狱神。青简诗章抛粪土，紫芝眉宇漫灰尘。精灵料得如精卫，河上年年泣负薪。
二哀诗二首 其二 傅给事右君
作者：钱谦益
朝代：明
体裁：七言律诗

数载梧垣抗疏声，两年棘土作书生。授经妆点穷门面，唱曲消磨苦性情。傲骨可怜缇骑扙，芳魂犹喜诤臣名。长安门外春深草，一片朱殷血染成。
二月九日再过永兴看梅梅花烂发仿佛有怀适仲芳以画册索题遂作短歌书于纸尾
作者：钱谦益
朝代：明

西溪梅花千万树，低亚凝香塞行路。永兴两树最绰约，素艳孤荣门相顾。飘黄拂绿傍香楼，春寒日暮含清愁。依然翠袖修林里，遥忆美人溪水头。徙倚沉吟正愁绝，见君画册思飘瞥。开怀落落生云山，触眼纷纷缀香雪。羡君画高神亦闲，趣在苍茫近远间。仲圭残墨泼武水，子久粉本留虞山。我将梅花比君画，月地云阶吐光怪。乞君挥洒墨汁馀，向我萧闲草堂挂。草堂深柳净无尘，淡墨疏窗会赏真。还将玉雪横斜意，举似凌风却月人。
二月九日再过永兴看梅梅花烂发髣髴有怀适吾家仲芳以画册索题遂作短歌书于纸尾
作者：钱谦益
朝代：明
体裁：古风

西溪梅花千万树，低亚凝香塞行路。永兴两树最绰约，素艳孤荣自相顾。飘黄拂绿傍香楼，春寒日暮含清愁。依然翠袖修林里，遥忆美人溪水头。徙倚沈吟正愁绝，见君画册思飘瞥。开怀落落生云山，触眼纷纷缀香雪。羡君画高神亦閒，趣在苍茫近远閒。仲圭残墨泼武水，子久粉本留虞山。我将梅花比君画，月地云阶吐光怪。乞君挥洒墨汁馀，向我萧閒草堂挂。草堂深柳净无尘，淡墨疏窗会赏真。还将玉雪横斜意，举似淩风却月人。
二月十二春分日横山晚归作
作者：钱谦益
朝代：明

杏园村店酒旗新，度竹穿林踏好春。南浦舟中曾计日，西溪楼下又经旬。残梅糁雪飘香粉，新柳含风养曲尘。最是花朝并春半，与君遥夜共芳辰。
二月十二春分日横山晚归作
作者：钱谦益
朝代：明
体裁：七言律诗

杏园村店酒旗新，度竹穿林踏好春。南浦舟中曾计日，西溪楼下又经旬。残梅糁雪飘香粉，新柳含风瀁曲尘。最是花朝并春半，与君遥夜共芳辰。
二髯篇戏简甘肃梅中丞兼呈兵部王尚书左坊文中允
作者：钱谦益
朝代：明
体裁：古风

先朝昔煽乱，妇寺据肘腋。四海一应山，奋髯相抵格。身縻若卢狱，祸蔓苇笥藉。自从杨髯死，士气久沈汨。妇寺有遗种，螟�禅魂魄。灵狸雌雄并，训狐朋扇剧。冯城复依社，夜出而昼匿。冠盖满长安，咋指空叹唶。在东畏螮蝀，连蜷避雌霓。矧彼叩头虫，向火乞馀炙。堂堂髯司马，中枢屹柱石。长身出班行，正气喷交戟。暨暨髯中丞，轮囷肝胆赤。尺书来酒泉，忠愤壮羽檄。举朝何蚩蚩，低眉戴巾帼。贤哉此二髯，庶不负头额。人生禀阴阳，须者阳之液。髯多得阳刚，其人亦岝峉。所以妇寺流，颐颔如脯腊。何用拔须眉，天为芟与柞。我须苦不修，揽镜颇不怿。既羡缘坡竹，又愧春田麦。猛欲施锥凿，穴窍自穿刺。马尾非族类，颠毛又狼藉。旁人向我笑，笑我目论窄。徒以髯取人，子羽恐貌失。二髯固绝伦，髯奴还见责。不见文宫相，亦是无须客。作诗寄中丞，捉笔笑哑哑。遥知发函时，掀髯堕冠帻。
二髯篇戏简甘肃梅中丞兼呈兵部王尚书左坊文中允
作者：钱谦益
朝代：明
体裁：古风

先朝昔煽乱，妇寺据肘腋。四海一应山，奋髯相抵格。身縻若卢狱，祸蔓苇笥藉。自从杨髯死，士气久沈汨。妇寺有遗种，螟𧕅禅魂魄。灵狸雌雄并，训狐朋扇剧。冯城复依社，夜出而昼匿。冠盖满长安，咋指空叹唶。在东畏螮蝀，连蜷避雌霓。矧彼叩头虫，向火乞馀炙。堂堂髯司马，中枢屹柱石。长身出班行，正气喷交戟。暨暨髯中丞，轮囷肝胆赤。尺书来酒泉，忠愤壮羽檄。举朝何蚩蚩，低眉戴巾帼。贤哉此二髯，庶不负头额。人生禀阴阳，须者阳之液。髯多得阳刚，其人亦岝峉。所以妇寺流，颐颔如脯腊。何用拔须眉，天为芟与柞。我须苦不修，揽镜颇不怿。既羡缘坡竹，又愧春田麦。猛欲施锥凿，穴窍自穿刺。马尾非族类，颠毛又狼藉。旁人向我笑，笑我目论窄。徒以髯取人，子羽恐貌失。二髯固绝伦，髯奴还见责。不见文宫相，亦是无须客。作诗寄中丞，捉笔笑哑哑。遥知发函时，掀髯堕冠帻。
于广文挽诗
作者：钱谦益
朝代：明
体裁：七言律诗

巷盖成阴户屦连，馀尊北牖尚依然。未应夫子乘桴去，还道先生枕曲眠。廷尉门高犹驷马，广文官冷自寒毡。一杯准拟招魂处，只在梅花古礀边。
云将老友纳妾
作者：钱谦益
朝代：明
体裁：七言律诗

诗人常为燕莺忙，煖老初知燕玉良。松柏同心怜永夜，桃花结子爱春阳。含嚬只益蛾眉好，搔背何妨鸟爪长。剧喜篯翁年八百，尚餐云母媚红妆。
云閒张老工于累石许移家相依赋此招之二首·其一
作者：钱谦益
朝代：明
体裁：七言律诗

百岁平分五十春，四朝阅历太平身。长镵短屐全家具，绿水红楼半主人。荷杖有儿扶薄醉，缚船无鬼笑长贫。山中酒伴更相贺，花发应添爱酒邻。
云閒张老工于累石许移家相依赋此招之二首·其二
作者：钱谦益
朝代：明
体裁：七言律诗

不是寻花即讨春，偏于忙里得閒身。终年累石如愚叟，倏忽移山是化人。无酒过墙长作恶，有钱挂杖已忘贫。明年肯践南村约，祭灶先须请比邻。
云间董得仲投赠三十二韵依次奉答
作者：钱谦益
朝代：明
体裁：五言排律

蓝风吹地轴，墨穴闭星躔。庭矢踰沙绝，池灰积劫传。州移中土九，路失下牢千。历历开元事，明明万历年。左言驯保塞，南食慄重泉。横轼眉常见，盈车骨独专。筹边摅尺组，断国引长编。紫塞储胥脆，丹墀部䣊坚。鼠忧殊悄悄，蚁斗正悁悁。但倚三精在，宁思九鼎迁。垣墙隳阁道，钩盾废天田。季叶丝方棼，残生茧日缠。尧年鹤语苦，毫社鸟嬉然。退鹢希风定，枯鱼泣水涟。黄云埋地底，黑浪过山巅。室掩三阳琯，床支六月绵。锄头谁对秉，车耳正高悬。草喜霜前蔓，花骄日及妍。羽毛纡往古，腰领信时贤。悻直祈神与，孤危仗佛怜。论床狮子座，梵众象王筵。贝叶探三藏，莲花讲十玄。云鸿随浪迹，雪鹤捧瑶篇。积玉光犹映，长离翼必联。哀音伤变徵，法曲艳登仙。错莫三年笑，迷离千日眠。岂应渔父楫，得共鄂君船。隼击高秋健，鸡鸣后夜偏。日愁夸父逐，石畏祖龙鞭。梦里裒衣叠，循来蒜发芊。歌风还馺遝，醉目且婵娟。自笑穷禅客，枯心为汝骞。
云间诸君子再飨予于子玄之平原北皋子建斐然有作次韵和答四首·其一
作者：钱谦益
朝代：明
体裁：七言律诗

松江蟹舍接鱼湾，箬笠拿舟信宿还。爱客共寻张翰酒，开筵先酹陆机山。吹箫声断更筹急，舞袖风回么鼓闲。沉醉尚馀心欲捣，江城悲角殷严关。
云间诸君子再飨予于子玄之平原北皋子建斐然有作次韵和答四首·其三
作者：钱谦益
朝代：明
体裁：七言律诗

秋漏沉沉夜壑移，馀杭新酒熟多时。笙歌气煖灯花早，宴语风和烛泪迟。上客紫髯依白发，佳人翠袖倚朱丝。频年笑口真难得，黄色朝来自上眉。
云间诸君子再飨予于子玄之平原北皋子建斐然有作次韵和答四首·其二
作者：钱谦益
朝代：明
体裁：七言律诗

徵歌选胜梦华年，装点清平觉汝贤。灯下戏车开地脉，尊前酒户占天田。吴姬却愬从军苦，禅客频拈赠妓篇。看尽秋容存老圃，莫辞醉倒菊花前。
云间诸君子再飨予于子玄之平原北皋子建斐然有作次韵和答四首·其四
作者：钱谦益
朝代：明
体裁：七言律诗

几树芙蓉伴柳条，平川对酒碧山高。湘江一曲传清瑟，汉代词人谥洞萧。自有风怀消磊块，定无筹策到渔樵。停杯莫话千年事，黄竹虚传送酒谣。
云间诸君子肆筵合乐飨余于武静之高会堂饮罢苍茫欣感交集辄赋长句二首·其一
作者：钱谦益
朝代：明
体裁：七言律诗

授几宾筵大飨同，秋堂文宴转光风。岂应江左龙门客，偏记开元鹤发翁。酒面尚依袍草绿，烛心常傍剑花红。他年屈指衣裳会，牛耳居然属海东。
云间诸君子肆筵合乐飨余于武静之高会堂饮罢苍茫欣感交集辄赋长句二首·其二
作者：钱谦益
朝代：明
体裁：七言律诗

重来华表似前生，梦里华胥又玉京。鹤唳秋风新谷水，雉媒春草昔茸城。尊开南斗参旗动，席俯东溟海气更。当飨可应三叹息，歌钟二八想升平。
云阳姜氏寿宴诗
作者：钱谦益
朝代：明
体裁：古风

团团三竿日，照我衡茅里。老人住鸡窠，频申睡方美。朱衣人扣门，尺书报燕喜。索我一篇诗，登歌侑筵几。遥遥太岳后，华胄布南纪。祭酒鸣凤阿，云孙诞麟趾。论诗殷璠继，评画董逌比。玉衡应秋县，牙花奋雷起。齐牢携令妻，佩觿咡牧子。铜驼已荆棘，金马仍兰锜。长筵设弧帨，寿觞荐芳旨。积金术应长，良常酒初酾。童初会高真，易迁集仙姊。跳脱赠犹新，灵箫和相倚。神芝光似月，火枣燄成绮。百岁欣驻颜，千年笑洗髓。有客前致词，停觞诵天咫。坏劫埋沉灰，灾星枉流矢。四海血汤汤，九阍角嶷嶷。束身付豺狼，择肉信犬豕。蓝风吹丘山，震雷殷阶戺。橐饘除昔殃，沃洗奉新祉。光风汎兰蕙，化日转桑梓。寒尽暑纪回，春生土膏嶷。梦醒噩何有，创巨痛良已。惙惙捣撞胸，依依战击齿。我闻观自在，天竺古大士。大慈度含识，深悲及虫豸。刀剑坏吹光，桁杨折画水。以玆仁孝种，感彼求化理。譬如儿飞乳，又如母啮指。潮音不失时，吉云自加被。若非无畏力，谁能捞漉此。西竺亦非遥，朱方亦非迩。念彼观音力，如臂屈信尔。清众为眷属，法筵存簠簋。饮食与燕乐，天人所游履。南陔戒善养，南山咏乐只。随顺世间法，慧命自玆始。善哉祝嘏客，斯言神所使。我亦介寿诗，赞叹亦如是。
五日泊睦州
作者：钱谦益
朝代：明
体裁：七言律诗

客子那禁节物催，孤篷欲发转徘徊。晨装警罢谁驱去，暮角飘残自悔来。千里江山殊故国，一抔天地在西台。遥怜弱女香闺里，解泼蒲觞祝我回。
五日钓台舟中
作者：钱谦益
朝代：明
体裁：七言律诗

纬繣江山气未开，扁舟天地独沿洄。空哀故鬼投湘水，谁伴新魂哭钓台。五日缠丝仍汉缕，三年灼艾有秦灰。吴昌此际痴儿女，竞渡欢呶尽室回。
五月望夜汎西湖归山庄作
作者：钱谦益
朝代：明
体裁：古风

轻云如帷月如烛，满载江兰汎湖曲。吴娃向月吹短箫，月色箫声并如玉。玉箫声中兰气香，月照兰舟如洞房。清歌一曲夜山晓，十里山塘抵许长。
五芳井歌
作者：钱谦益
朝代：明
体裁：古风

丙子之秋虏再入，旁午军书刺闺急。独石边墙一夜隳，赤县黄图少完邑。定兴小邑大如斗，登陴死为朝廷守。羊马城前炮火飞，虾蟆车上雷声吼。肉薄登城踏积尸，丽谯漂血巷流脂。狼藉满城忠义鬼，骨撑骸拒知为谁。君不见奉尝鹿大夫，奋髯嚼齿詈羯奴。峨冠整衣抗白刃，至今衫袖血模糊。又不见范家五芳井，妇姑母女同素绠。俄顷芳魂断辘轳，千古寒泉见形影。胡兵宵遁三辅清，乳燕连窠枝半倾。大开明堂论爵赏，帷筹庙算皆公卿。朝家彝典有伦次，先策功勋后节义。金貂石窌如等闲，悯纶绰楔非容易。奉尝碧血埋荒丘，五芳井水空悠悠。尚书不肯判纸尾，词臣何处书词头。吁嗟乎，忠臣烈女心赤苦，魂魄犹思埽胡虏。人閒金碗幸无恙，井底银瓶何足数。老夫触事泪滂沱，偪塞汍澜一放歌。此身不共奴酋死，忍死幽囚可奈何。
亡儿后拆所筑月台怅然有作
作者：钱谦益
朝代：明
体裁：七言律诗

月台平筑子城隈，一日娇儿上几回。思子不堪频怅望，伤心无复倚崔嵬。栏倾似逐风鸢去，槛拆谁牵竹马来。又恐他年雏鹤返，不知城郭认楼台。
京口渡江有寄
作者：钱谦益
朝代：明
体裁：七言律诗

春阴和雨黯孤舟，历历津亭抵梦游。芳草未知为客意，暮云偏领渡江愁。惊沙望里芜城赋，画角飘来万岁楼。寄语半山堂上客，壶觞还似旧风流。
京口观棋六绝句·其一
作者：钱谦益
朝代：明
体裁：七言绝句

国手今观袖手时，三山秋老鬓成丝。明灯相照浑如梦，空局悠然未有期。
京口观棋六绝句·其三
作者：钱谦益
朝代：明
体裁：七言绝句

乌榜青油载弈师，东山太傅许追随。风流宰相清平世，谁识沿边一着棋。
京口观棋六绝句·其二
作者：钱谦益
朝代：明
体裁：七言绝句

八岁童牙上弈坛，白头旗纛许谁千。年来覆尽楸枰谱，局后方知审局难。
京口观棋六绝句·其五
作者：钱谦益
朝代：明
体裁：七言绝句

狠石千年局已陈，孙刘只合赌侵分。不过几着粗能了，赚杀人间看弈人。
京口观棋六绝句·其六
作者：钱谦益
朝代：明
体裁：七言绝句

金山战罢鼓桴停，传酒争誇金凤瓶。此日江山纡白发，一枰残局两函经。
京口观棋六绝句·其四
作者：钱谦益
朝代：明
体裁：七言绝句

渭津方罫擅长安，纱帽褒衣揖汉官。今日向君谈古事，也如司隶旧衣冠。
人日
作者：钱谦益
朝代：明
体裁：五言律诗

人日嗟何日，题诗忆草堂。容颜狱吏惜，时序老夫伤。好事如花少，愁心并柳长。不知分胜侣，若个话萧郎。
人日书事示李一孟芳用前韵
作者：钱谦益
朝代：明
体裁：七言律诗

澹荡风怀佳丽晨，商量何法破新春。筑台未许逃文债，作庙还应祀酒神。人日梅花多喜气，草堂南北有芳邻。与君便是仙源客，莫漫招他问路人。
人日得张藐姑刑侍书却寄
作者：钱谦益
朝代：明
体裁：七言律诗

书阁摩挲嗅古香，冰消砚北逗春光。萧条岁序逢人日，迢递音书到草堂。天井烽烟新壁垒，玉关魂梦旧风霜。天涯相望俱头白，各对梅花说断肠。
人日得沈昆铜书诒我滇连心红却寄
作者：钱谦益
朝代：明
体裁：七言律诗

人日缄书寄老翁，封题意与古人同。怜予味蜇黄连苦，顾子心殷朱粉红。磨励寸丹回白首，涤除双碧向青铜。滇云万里通勾漏，职贡遥遥问乙鸿。
人日示内二首
作者：钱谦益
朝代：明

梦华乐事满春城，今日凄凉故国情。花熸旧枝空帖燕，柳燔新火不藏莺。银幡头上冲愁阵，柏叶尊前放酒兵。凭仗闺中刀尺好，剪裁春色报先庚。灵辰不共劫灰沉，人日人情泥故林。黄口弄音娇语涩，绿窗停梵佛香深。图花却喜同心蒂，学鸟应师共命禽。梦向南枝每西笑，与君行坐数沉吟。
人日示内二首·其一
作者：钱谦益
朝代：明

梦华乐事满春城，今日凄凉故国情。花熸旧枝空帖燕，柳燔新火不藏莺。银幡头上冲愁阵，柏叶尊前放酒兵。凭仗闺中刀尺好，剪裁春色报先庚。
人日示内二首·其一
作者：钱谦益
朝代：明
体裁：七言律诗

梦华乐事满春城，今日凄凉故国情。花�旧枝空帖燕，柳燔新火不藏莺。银幡头上冲愁阵，柏叶尊前放酒兵。凭仗闺中刀尺好，剪裁春色报先庚。
人日示内二首·其一
作者：钱谦益
朝代：明
体裁：七言律诗

梦华乐事满春城，今日凄凉故国情。花𤏖旧枝空帖燕，柳燔新火不藏莺。银幡头上冲愁阵，柏叶尊前放酒兵。凭仗闺中刀尺好，剪裁春色报先庚。
人日示内二首·其二
作者：钱谦益
朝代：明

灵辰不共劫灰沉，人日人情泥故林。黄口弄音娇语涩，绿窗停梵佛香深。图花却喜同心蒂，学鸟应师共命禽。梦向南枝每西笑，与君行坐数沉吟。
人日示内二首·其二
作者：钱谦益
朝代：明
体裁：七言律诗

灵辰不共劫灰沉，人日人情泥故林。黄口弄音娇语涩，绿窗停梵佛香深。图花却喜同心蒂，学鸣应师共命禽。梦向南枝每西笑，与君行坐数沉吟。
仙坛倡和诗十首·其一
作者：钱谦益
朝代：明
体裁：七言律诗

荷风晻霭日曈昽，精舍焚香降泐公。剩欲与君谈此事，故应未始出吾宗。人閒久巳长迷鹿，天眼何曾误识龙。领取导师深重意，醉花眠竹谢春工。
仙坛倡和诗十首·其七
作者：钱谦益
朝代：明
体裁：七言律诗

帝城云物正曈眬，尺一何曾及子公。蹭蹬半生悲宿业，升平中夜想神宗。残生却似重归鹤，退士浑如未见龙。身与苍生同稿项，敢云霖雨待人工。
仙坛倡和诗十首·其三
作者：钱谦益
朝代：明
体裁：七言律诗

三生残梦唤曈昽，记别深惭是远公。已悔六时违净业，谁传四始立诗宗。盲人说法迷真象，狂子谈禅好假龙。后五百年虚嘱累，刹竿倒却仗神工。
仙坛倡和诗十首·其九
作者：钱谦益
朝代：明
体裁：七言律诗

仙坛楼观郁曈昽，大笔真难继鲁公。双树至今留法宝，五花那得蔽台宗。阖庐城下闻经雉，乌目山头听法龙。应与诸天共盟證，待余结集付良工。
仙坛倡和诗十首·其二
作者：钱谦益
朝代：明
体裁：七言律诗

月地云阶观阁昽，夫人秩祀比仙公。妙华已悟三车法，台教今为继别宗。神降摛词尝吐凤，乩回卓笔欲成龙。麻姑狡狯真年少，掷米区区作鬼工。
仙坛倡和诗十首·其五
作者：钱谦益
朝代：明
体裁：七言律诗

万户烟销旭日眬，扣门犹自梦周公。中原血肉悲朝市，寝殿衣冠哭祖宗。高庙神灵容鼠雀，皇天老眼混鱼龙。朝廷补衮知谁手，组织争如贝锦工。
仙坛倡和诗十首·其八
作者：钱谦益
朝代：明
体裁：七言律诗

日薄悬车气尚昽，未应衰晚羡群公。勋名行辈皆纶阁，位业交游半岱宗。综核又闻新丙魏，拜稽空说旧夔龙。茫然敛手君休笑，赢得空枰号国工。
仙坛倡和诗十首·其六
作者：钱谦益
朝代：明
体裁：七言律诗

熹微旭日隐曈眬，犹喜人天眼至公。言论无闻疑叔度，衣冠见慕愧林宗。生尝畏世谙谈虎，术不逢时学豢龙。鼠臂虮肝更何有，从今一一听天工。
仙坛倡和诗十首·其十
作者：钱谦益
朝代：明
体裁：七言律诗

天门阊阖日曈昽，灵璅传宣佑钜公。已敕东皇邀木母，更驱西伯献河宗。荡除谗佞投哮虎，润泽燋枯遣睡龙。玉扎金文司命诰，仙班咫尺领群工。
仙坛倡和诗十首·其四
作者：钱谦益
朝代：明
体裁：七言律诗

金阙寥阳晓气昽，绿章促数上天公。帝方蒿目忧黎庶，君亦斋心相祖宗。狐鼠乱行凭虎豹，鱼虾波及为蛟龙。灵风肃穆帷中语，凭仗神工斡国工。
代书砚荅
作者：钱谦益
朝代：明
体裁：七言律诗

桂椟缥囊托后车，相将依旧返蓬庐。但看包裹端溪砚，不见增添秘阁书。退笔冢中悲力尽，短檠墙角叹交疏。与君莫负残年约，共理雕虫伴蠹鱼。
代惠香别
作者：钱谦益
朝代：明
体裁：七言绝句

春水桃花没定期，柳腰婀娜镇相随。凭将松柏青青意，珍重秋来高柳枝。
代惠香答
作者：钱谦益
朝代：明
体裁：七言绝句

皇鸟高飞与凤期，差池一燕敢追随。桃花自趁东流水，管领春风任柳枝。
代赠十六韵
作者：钱谦益
朝代：明
体裁：七言排律

别馆新宫碧落连，星娥月姊自年年。锦章天上仍难报，机石人閒可浪传。捣药兔还寻好伴，入河蟾肯照孤眠。目成敢托波通语，意感秖凭枕作缘。脸际芙蓉长自媚，诗中芍药倩他怜。欲知君面聊看镜，但忆郎家便数钱。药使归身欣哑谜，钩藏莲子畏空拳。明妆不省宵来卸，好梦还将睡去圆。苦忆落花为我伴，生憎飞燕到谁边。关情落索抛红豆，使性迷离拆翠钿。巳分管弦陪谢傅，敢云条脱赠羊权。雉羹斟酌期加饭，鸟爪爬搔不用鞭。缓唱深杯供竹叶，斜行小字擘花笺。驻颜岂必餐云母，煖老终当种玉田。报喜金针新露夕，怀人纨扇早凉天。秋衾也逐征夫远，莫是君归在妾先。
代鹤荅
作者：钱谦益
朝代：明
体裁：七言律诗

轩墀会是误恩来，野性终期碧海隈。承日自怜丹顶在，梳风未忍素翎摧。长鸣半夜知谁和，静立闲庭耻受媒。惆怅玉京稀伴侣，为君三叠舞琴台。
以二十千为城北公称寿侑以二银盏
作者：钱谦益
朝代：明
体裁：七言绝句

满陌青蚨满百年，为君取酒祝长筵。麻姑笑杀临安姥，要索方平买酒钱。
以顶骨饮器劝酒次秀才韵
作者：钱谦益
朝代：明
体裁：七言律诗

风雨阑珊春暮时，衔杯莫问夜何其。酒旗巳分临天驷，饮器休辞倒月氏。新庙还应祀仪狄，后车定合置鸱夷。中山醉死真堪羡，千日无劳问醒期。
仪真西十里褚家堡公馆壁版晋江李伯元作修馆记其文有宋元名家风致李未尝以文章名于世其文集亦不传感而题其后
作者：钱谦益
朝代：明
体裁：七言绝句

漆版摩娑字半湮，虫丝鼠迹暗承尘。文章颇似褒城驿，可有停车点笔人。
仲冬六日吴门舟中夜饮饮罢放歌为朱生维章六十称寿
作者：钱谦益
朝代：明
体裁：古风

吴门朱生朱亥俦，行年六十犹敝裘。生来长不满六尺，胸中老气横九州。朝齑暮盐心不省，春花秋月身自由。席门县薄有车辙，臂鹰盘马多侠游。是时金阊全盛日，莺花夹道连虎丘。柳市金盘耀白日，兰房银烛明朱楼。时时排场纵调笑，往往借面装俳优。观者如墙敢发口，黎园子弟归相尤。就中张叟最肮脏，横襟奋袖髯戟抽。邻翁扫松痛长夜，相国寄子哀清秋。金陵丁老誇矍铄，偷桃窃药筋力遒。月夜刘唐尺八腿，叉衣阔步风飕飕。王倩张五并婀娜，迎风拜月相绸缪。玉相交加青眼眩，鸾篦夺得红妆愁。朱生奡兀作狡狯，黔面髽髻衣臂鞲。健媪行媒喧剥啄，小婢角口含咿呕。矮郎背弓担卖饼，牧竖口笛寻蹊牛。鬓丝颊毛各有态，摇头掉舌谁能侔。吁嗟十载遭丧乱，寄命朝夕同蜉蝣。天地翻覆戏场在，干戈剥换颠毛留。老颠风景仍欲裂，对酒歌哭庸何邮。瞥眼会过千岁劫，当筵翻笑隔夜忧。何妨使君呼八驺，跨坊绿帻戴红兜。下马忽漫开口笑，解貂参预秉烛游。吴姬锦瑟许共醉，鄂君翠被邀同舟。杂坐何当禁执手，一笑岂惜倾缠头。商女歌残烛花冷，仙人泪下铅水稠。夜乌拉拉散列炬，村鸡荒荒催酒筹。午夜前期问枥马，明朝乐事归爽鸠。朱生朱生且罢休，为尔酌酒仍长讴。张叟老下齐七十，老夫稍长亦辈流。兔乌天上不相待，鸡虫人世难与谋。且揄王倩长舞袖，更啭张五清歌㗋。熨斗眉头展旧皱，漉囊瓮面开新篘。清商一部娱燕幕，红粉两队分鸿沟。急须伴我醉乡醉，安用笑彼囚山囚。
仲夏观剧欢宴浃月戏题长句呈同席许宫允诸公·其一
作者：钱谦益
朝代：明
体裁：七言律诗

浃月邀欢趁会期，老夫毷氉也追随。可怜舞艳歌娇日，正是莺啼燕语时。中酒再沾年少病，讨花重发早春痴。閒身好事浑无赖，看取霜毛一番迟。
仲夏观剧欢宴浃月戏题长句呈同席许宫允诸公·其三
作者：钱谦益
朝代：明
体裁：七言律诗

选胜偏宜朱夏长，追欢更觉白头忙。熟梅雨殢三分酒，眠柳风吹一国狂。饮剧好更新帜纛，曲喧休紊旧宫商。叫呶莫谩嘲长夜，日月何妨在醉乡。
仲夏观剧欢宴浃月戏题长句呈同席许宫允诸公·其二
作者：钱谦益
朝代：明
体裁：七言律诗

桐花风软燕泥新，一月歌场叠几旬。小户权为冲酒客，大家挨作别花人。追陪欢宴应赊老，驱使风光莫较贫。处处典衣铺妓席，知谁相笑又谁嗔。
仲夏观剧欢宴浃月戏题长句呈同席许宫允诸公·其四
作者：钱谦益
朝代：明
体裁：七言律诗

众中歌笑自言殊，冉冉风光溢步趋。点拍更谁传满子，归来但坐看罗敷。青袍便拟休官在，红粉还能入道无。筵散酒醒成一笑，鬓丝禅榻正疏芜。
仲春十日自和合欢诗四首·其一
作者：钱谦益
朝代：明
体裁：七言律诗

绿波南浦事悠悠，天上人閒尽断愁。却扇风光生帐底，回灯花月在床头。平翻银海填河汉，别筑珠宫馆女牛。试与鸱夷相比并，五湖今日是归舟。
仲春十日自和合欢诗四首·其三
作者：钱谦益
朝代：明
体裁：七言律诗

数峰江上是郎家，翰苑蓬山路岂赊。立马何人论共载，骖鸾有女喜同车。饭抄云母层层雪，笔架珊瑚段段霞。宿世散花天女是，可知天又遣司花。
仲春十日自和合欢诗四首·其二
作者：钱谦益
朝代：明
体裁：七言律诗

绮窗春柳覆鸳鸯，万线千丝总一香。应有光芒垂禁苑，定无攀折到垣墙。宫莺啼处为金屋，海燕栖来即玉堂。最是风流歌舞地，石城山色接吴昌。
仲春十日自和合欢诗四首·其四
作者：钱谦益
朝代：明
体裁：七言律诗

画屏屈戍绮窗深，兰气茶香重幄阴。流水解翻筵上曲，远山偏识赋家心。诗成刻烛论佳句，歌罢穿花度好音。休掷丹砂成狡狯，春宵容易比黄金。
仲雪折梨花见赠
作者：钱谦益
朝代：明
体裁：七言绝句

寒日到来春寂寂，梨花开遍月胧胧。烦君折赠铜瓶里，閒杀庭前昨夜风。
仿元微之何处生春早二十首·其一
作者：钱谦益
朝代：明
体裁：五言律诗

何处生春早，春生美目中。凝愁成渌水，流笑与光风。微眄防眉觉，曾波托镜通。不堪朱碧思，含睇向芳丛。
仿元微之何处生春早二十首·其七
作者：钱谦益
朝代：明
体裁：五言律诗

何处生春早，春生皓腕中。含情向机杼，抱影守房栊。峭倩寒葱削，温柔稚笋笼。自怜工织素，纤指诉流风。
仿元微之何处生春早二十首·其三
作者：钱谦益
朝代：明
体裁：五言律诗

何处生春早，春生眉黛中。笑能舒柳簇，颦欲琐兰丛。秀色描偏浅，愁痕扫不空。剧怜妆镜畔，便面又东风。
仿元微之何处生春早二十首·其九
作者：钱谦益
朝代：明
体裁：五言律诗

何处生春早，春生睡起中。兰心方的的，柳眼正濛濛。魂弱浑难定，身苏旋欲融。不如还昵枕，残梦在房栊。
仿元微之何处生春早二十首·其二
作者：钱谦益
朝代：明
体裁：五言律诗

何处生春早，春生巧笑中。开颜莺睍睆，失喜柳惺愡。蕙叶分多碧，桃花破小红。如皋君肯御，翳雉候薰风。
仿元微之何处生春早二十首·其二十
作者：钱谦益
朝代：明
体裁：五言律诗

何处生春早，春生画舫中。花迎千嶂碧，柳罨小桥红。溪女怜新霁，菱歌爱晚风。西施旧明月，偏照五湖东。
仿元微之何处生春早二十首·其五
作者：钱谦益
朝代：明
体裁：五言律诗

何处生春早，春生靥辅中。含娇频送态，薄怒乍舒红。腻理停兰泽，流光转蕙风。施朱与著粉，评泊任墙东。
仿元微之何处生春早二十首·其八
作者：钱谦益
朝代：明
体裁：五言律诗

何处生春早，春生素足中。舄交曾灭烛，屣跕不禁风。草惹裙腰绿，莲移屐齿红。刀头嗟未见，新月似鞋弓。
仿元微之何处生春早二十首·其六
作者：钱谦益
朝代：明
体裁：五言律诗

何处生春早，春生好口中。含桃欺齿白，编贝逗唇红。房露清歌引，幽兰絮语通。昼长频咳嚏，错莫唤雕笼。
仿元微之何处生春早二十首·其十
作者：钱谦益
朝代：明
体裁：五言律诗

何处生春早，春生新浴中。烟凝腰柳碧，雨注靥桃红。脂泽流香煖，铅华溅水融。窃窥犹未得，况复与君同。
仿元微之何处生春早二十首·其十一
作者：钱谦益
朝代：明
体裁：五言律诗

何处生春早，春生翠袖中。凭阑寒食雨，却扇杏花风。掩抑萦飞絮，低回数落红。远山看未足，延伫画廊东。
仿元微之何处生春早二十首·其十七
作者：钱谦益
朝代：明
体裁：五言律诗

何处生春早，春生刺绣中。停针花并发，纫线鸟相蒙。密树铺重碧，斜阳缘断红。流黄惭久晦，刀尺为谁工。
仿元微之何处生春早二十首·其十三
作者：钱谦益
朝代：明
体裁：五言律诗

何处生春早，春生穷裤中。明灯知护惜，闇梦记惺愡。密意萦多带，惊魂托守宫。殷勤问啼鸟，花信几枝红。
仿元微之何处生春早二十首·其十九
作者：钱谦益
朝代：明
体裁：五言律诗

何处生春早，春生小院中。梨花能驻月，蕙草欲沈风。拂水临妆镜，香山薄绮栊。不愁桃杏尽，阶药又翻红。
仿元微之何处生春早二十首·其十二
作者：钱谦益
朝代：明
体裁：五言律诗

何处生春早，春生罗带中。轻尘看出水，促步想当风。错互袿䙬饰，禁持衵服红。薄装谁解得，杂佩正丛丛。
仿元微之何处生春早二十首·其十五
作者：钱谦益
朝代：明
体裁：五言律诗

何处生春早，春生宝镜中。黛眉分斗翠，花靥互呈红。照罢愁相妒，妆成讶许同。巡檐听鹊喜，云鬓欲新拢。
仿元微之何处生春早二十首·其十八
作者：钱谦益
朝代：明
体裁：五言律诗

何处生春早，春生帘幕中。参差依蜡烛，羃历张轻风。燕子能嗔妾，杨花会恼公。衫前复扇后，閒杀画桥东。
仿元微之何处生春早二十首·其十六
作者：钱谦益
朝代：明
体裁：五言律诗

何处生春早，春生角枕中。梢头花簇簇，拂鬓锦丛丛。面泽承权裛，唇脂并口融。可如郎臂好，转侧任西东。
仿元微之何处生春早二十首·其十四
作者：钱谦益
朝代：明
体裁：五言律诗

何处生春早，春生锦被中。芳香留半臂，兰露泛熏笼。一夜秾花发，五更啼鸟空。生憎唐画史，只为独眠工。
仿元微之何处生春早二十首·其四
作者：钱谦益
朝代：明
体裁：五言律诗

何处生春早，春生鬓发中。柳眠全约略，花妥半髼鬉。髻重和云栉，梳轻向月拢。更衣恩宠在，搔首恨飞蓬。
伏波弄璋歌六首·其一
作者：钱谦益
朝代：明
体裁：七言绝句

天上张星照海东，扶桑新涌日车縆。寻常弧矢那堪挂，自有天山百石弓。
伏波弄璋歌六首·其三
作者：钱谦益
朝代：明
体裁：七言绝句

汗血名驹蹴踏行，白眉他日笑书生。虎龙变化谁能料，玉雪家儿似北平。
伏波弄璋歌六首·其二
作者：钱谦益
朝代：明
体裁：七言绝句

酾酒椎牛壁垒开，三军大嚼殷如雷。百年父老争欢笑，曾吃谁家汤饼来。
伏波弄璋歌六首·其五
作者：钱谦益
朝代：明
体裁：七言绝句

龙旗交曳矢频悬，绣褓金盆笑胁骈。百福千祥铭汉字，浴儿仍用五铢钱。
伏波弄璋歌六首·其六
作者：钱谦益
朝代：明
体裁：七言绝句

充闾佳气溢长筵，孔释分明抱送年。授记不须寻宝志，老夫摩顶是彭篯。
伏波弄璋歌六首·其四
作者：钱谦益
朝代：明
体裁：七言绝句

开天金榜豁鸿濛，越国旌旗在眼中。百万婺民齐合掌，玉皇香案与金童。
休休歌示禅人汉月
作者：钱谦益
朝代：明
体裁：古风

休休休，咄咄咄，莫问胡天与汉月。多开口，饶败阙，正好拈来一笔刷。君不见牧斋老人太痴绝，不事参禅不缚律。天寒霜重苦不眠，两脚冻僵如削铁。起来开尊斟美酒，煖簇熏笼煨榾柮。呵手频偎酥粉胸，齧唇屡窃鹦哥舌。拥被醺酣欲上潮，倒床鼻息如雷发。日高三丈梦未醒，凭君有口如何说。休休休，咄咄咄。君家禅宗我不会，夜来烧却乾矢撅。
众香庵赠自休长老
作者：钱谦益
朝代：明

略彴缘溪一径分，千山香雪照斜醺。道人不作寻花梦，只道漫山是白云。
众香庵赠自休长老
作者：钱谦益
朝代：明
体裁：七言绝句

略彴缘溪一径分，千林香雪照斜曛。道人不作寻花梦，只道漫山是白云。
佟宰饷刁酒戏题示家纯中秀才·其一
作者：钱谦益
朝代：明
体裁：七言绝句

刁酒沾唇味许长，河閒才得一杯尝。侬家酒谱卿知不，记取清甘滑辣香。
佟宰饷刁酒戏题示家纯中秀才·其二
作者：钱谦益
朝代：明
体裁：七言绝句

北酒盈尊菜满盘，每因西笑忆长安。如今又想南茶吃，悔掷枪旗上马鞍。
依韵徐于喜见
作者：钱谦益
朝代：明
体裁：七言律诗

月昏云薄闇思量，别绪参差有底长。啼树鸟阑仍宛转，穿花蝶老故轻狂。重支秋枕温残梦，更拂春眉理断肠。绾尽柳丝还柳絮，东风只合为君忙。
依韵答江上李贯之
作者：钱谦益
朝代：明
体裁：七言律诗

雀喧鸠聚亦汹汹，寂莫秋江愧卧龙。有北巳知人共卑，东家何意子为恭。忧时君比张平子，埋照吾怀阮嗣宗。席帽山头相忆处，秋风茅屋捲三重。
依韵荅徐于病中见怀
作者：钱谦益
朝代：明
体裁：七言律诗

帘阁香残正忆君，新诗宛转似回文。每怜面会如千里，未省腰围到几分。合眼闲来推昨梦，支颐懒去看秋云。多情多病真相似，搔首何辞到日曛。
俳体戏示士龙
作者：钱谦益
朝代：明
体裁：七言律诗

四渎巳将三渎过，三春总是一春忙。黄沙学傅何郎粉，赤汗从熏荀令香。釜下马通和饼爇，栈閒驴面比人长。归来准备江南话，煖铺深缸笑几场。
偕刘司空过应侍御小饮酒閒与来吏部订西陵之游
作者：钱谦益
朝代：明
体裁：七言律诗

但遇招邀即胜游，莫将春日殢春愁。红尘蔽榻还过应，紫陌看花况值刘。照眼绯桃惊屋角，开颜绿醑熨眉头。前期共有西陵在，露酒莼羹正可求。
催妆词二首邀纪伯紫同作·其一
作者：钱谦益
朝代：明
体裁：七言绝句

秦淮水照烛花红，满面新妆出镜中。穷裤不须重护惜，珠衣约体正当风。
催妆词二首邀纪伯紫同作·其二
作者：钱谦益
朝代：明
体裁：七言绝句

太乙镫回阊阖风，渡头桃叶转新红。白团扇子休遮面，脸际夫容似守宫。
催妆词四首
作者：钱谦益
朝代：明

养鹤坡前乌鹊过，云间天上不争多。较它织女还侥幸，月荚生时早渡河。鹊驾鸾车报早秋，盈盈一水有谁留。妆成莫待双蛾画，新月新眉总似钩。鹑火舒光照画屏，银河倒转渡青冥。从今不用看牛女，朱鸟窗前候柳星。宝架牙签压画轮，笔床砚匣动随身。玉台自有催妆句，花烛筵前与细论。
催妆词四首·其一
作者：钱谦益
朝代：明
体裁：七言绝句

养鹤坡前乌鹊过，云间天上不争多。较它织女还侥幸，月荚生时早渡河。
催妆词四首·其一
作者：钱谦益
朝代：明
体裁：七言绝句

养鹤坡前鸟鹊过，云閒天上不争多。较它织女还傒倖，月筴生时早渡河。
催妆词四首·其三
作者：钱谦益
朝代：明
体裁：七言绝句

鹑火舒光照画屏，银河倒转渡青冥。从今不用看牛女，朱鸟窗前候柳星。
催妆词四首·其二
作者：钱谦益
朝代：明
体裁：七言绝句

鹊驾鸾车报早秋，盈盈一水有谁留。妆成莫待双蛾画，新月新眉总似钩。
催妆词四首·其四
作者：钱谦益
朝代：明
体裁：七言绝句

宝架牙签压画轮，笔床砚匣动随身。玉台自有催妆句，花烛筵前与细论。
元夕阻雨泊舟光福
作者：钱谦益
朝代：明
体裁：古风

寻花不觉远，直入梅花村。孤蓬坐滴沥，清晓如黄昏。未能理蜡屐，何睱开清尊。名花初发时，燕赏亦迟人。西山千万树，亚枝趁朝暾。洗妆映流水，薄寒倚柴门。岂知堕烟雨，掩抑空泪痕。梅花如静女，有恨初不言。我怀同楚客，莽莽欲断魂。世无别花人，此意谁与论。
元日杂题长句八首·其一
作者：钱谦益
朝代：明
体裁：七言律诗

青阳玉律应三元，是日朝正会禁门。北阙千官咸拜手，东除上宰独飏言。甘泉烽火通廷燎，绨几香烟覆殿樽。朝罢开颜定相贺，年年虏退有殊恩。
元日杂题长句八首·其七
作者：钱谦益
朝代：明
体裁：七言律诗

此生赢得老痴顽，眼底孙刘亦等閒。潘岳已从槐柳列，石生宁在马蹄间。中宵不作乘车梦，清晓长舒对镜颜。邓尉梅花侵夜发，香车明日向西山。
元日杂题长句八首·其三
作者：钱谦益
朝代：明
体裁：七言律诗

淮海诸侯拥传车，长沙子弟近何如。空传陶侃登坛约，谁奉田畴间道书。投笔儒生腾羽檄，辍耕野老奋耰锄。可怜骄虏非勍敌，狼藉游魂待埽除。
元日杂题长句八首·其二
作者：钱谦益
朝代：明
体裁：七言律诗

长淮南北并喧豗，鬼卒阴风捲地来。计吏每忧烽燧近，援师长畏驿书催。奴锋却以长驱顿，胡马疲于倒载回。禽纵可知天意在，藁街悬首不须推。
元日杂题长句八首·其五
作者：钱谦益
朝代：明
体裁：七言律诗

老熊当道踞津门，一旅师如万骑屯。矢贯䝟貐成死狗，槛收牛鹿比孤豚。悬头少吐中华气，剺面全褫羯虏魂。岁酒盈觞清不饮，为君狂喜重开尊。
元日杂题长句八首·其八
作者：钱谦益
朝代：明
体裁：七言律诗

春日春人比若耶，偏将春病卸铅华。绿窗旧谱姜芽字，绮阁新评玉蕊花。晓镜十眉传蜀女，晚帘双燕入卢家。江南尚喜无征舰，院落烧灯听鼓挝。
元日杂题长句八首·其六
作者：钱谦益
朝代：明
体裁：七言律诗

庙廊题目片言中，准拟山林著此翁。客至敢论床上下，老来袛辨路西东。延登尽说沙堤好，刺促宁怜阁道穷。千树梅花书万卷，君看松下有清风。
元日杂题长句八首·其四
作者：钱谦益
朝代：明
体裁：七言律诗

东略舟师岛屿纡，中朝可许握兵符。楼船捣穴真奇事，击楫中流亦壮夫。弓渡绿江驱濊貊，鞭投黑水驾天吴。剧怜韦相无才思，省壁愁看厓海图。
元昭太史约过村庄却寄二首·其一
作者：钱谦益
朝代：明
体裁：七言律诗

承明取次候花砖，醉月行春乐事偏。金管却诒分韵客，银筝同上泛湖船。相如旧赋青琴在，谢眺新诗红药传。辛苦玉堂诸学士，上阳东去即登仙。
元昭太史约过村庄却寄二首·其二
作者：钱谦益
朝代：明
体裁：七言律诗

东山联竹正骈罗，雒涘閒居意若何。飞盖拥门停列炬，高轩夹巷候鸣珂。诗成点笔羊何和，舞罢移灯赵李过。我有烛花新酿酒，迟君同醉莫蹉跎。
入朝有作呈词馆诸公
作者：钱谦益
朝代：明
体裁：七言律诗

朝朝待漏侍金舆，往往冲寒对玉除。每向候人分宿火，却随堂吏憩周庐。长鸣共苦笼鸡早，夹立争看仗马如。传语词垣数君子，冰衔三字不堪书。
八月初二日渡淮
作者：钱谦益
朝代：明
体裁：七言律诗

秋老长淮草尚青，孤装摇曳一浮萍。关心旧雨还今雨，回首长亭复短亭。泛楫宛如穷估客，悬车即是老明经。到家慈母应相慰，白发新添又几星。
八月十七夜
作者：钱谦益
朝代：明
体裁：古风

今年十七夜，圆月胜三五。月满不厌迟，弦望自有叙。譬如繁艳花，春残始开吐。又如妖冶人，半老斗眉怃。我为验历头，欣然命俦侣。新篘絜尊罍，小摘倒筐筥。酒伴期不来，茫然似失伍。长须两三人，叹息自相语。北里考歌钟，黄金充栋宇。东邻喧鼓吹，钱刀压仓庾。主人有何乐，懵腾自豪举。病妇支空床，娇儿卧浅土。文籍满四壁，饥来不堪煮。流光照素发，吟虫响空杼。任彼明月好，岂能变愁绪。僮言良可听，我兴未能阻。扪胸自跳�，击撞类臼杵。天公为解围，晴昊变风雨。
八月十七夜
作者：钱谦益
朝代：明
体裁：古风

今年十七夜，圆月胜三五。月满不厌迟，弦望自有叙。譬如繁艳花，春残始开吐。又如妖冶人，半老斗眉怃。我为验历头，欣然命俦侣。新篘絜尊罍，小摘倒筐筥。酒伴期不来，茫然似失伍。长须两三人，叹息自相语。北里考歌钟，黄金充栋宇。东邻喧鼓吹，钱刀压仓庾。主人有何乐，懵腾自豪举。病妇支空床，娇儿卧浅土。文籍满四壁，饥来不堪煮。流光照素发，吟虫响空杼。任彼明月好，岂能变愁绪。僮言良可听，我兴未能阻。扪胸自跳𨁝，击撞类臼杵。天公为解围，晴昊变风雨。
八月十三夜
作者：钱谦益
朝代：明
体裁：七言律诗

高秋云物映池台，绰约双娥逐月来。争见青天飞玉镜，拚将银汉写金杯。闲愁恰为清歌缓，残漏偏教急管催。共惜婵娟又三五，相期更刺酒船回。
八月十二夜
作者：钱谦益
朝代：明
体裁：七言律诗

凭阑风露浩难收，旋觉清光在上头。横揽烟峦成小筑，平临云物见高秋。月穿窈窕山皆漏，湖逗空明野欲流。尊酒相看多远思，芦花如雪记沧州。
八月十五夜
作者：钱谦益
朝代：明
体裁：古风

归舟信孤帆，忍与明月别。今夜生公石，骈阗那可说。酒气昏深池，人烟冒清樾。喧喧鼓吹罢，清歌如一发。归人尽扶醉，坐客但耳热。有曲谁解赏，歌者自悽咽。我生好清游，避此繁丽窟。归来呼病妇，举杯共邀月。忽闻小楼西，高歌唱圆阙。去去勿复听，使我心断绝。
八月十四夜舣舟虎丘与孟阳长蘅小饮
作者：钱谦益
朝代：明
体裁：古风

小舟如帘阁，舣向虎丘涘。笙歌何喧阗，馀音沸烟水。孤吟发蚓窍，闵默复隐几。譬如坐禅僧，飘瞥心数起。跫然空谷音，忽见程与李。殷勤如明月，入我船窗里。小酌无盘餐，开颜且欢喜。四山歌吹罢，落月汎清泚。贫老羞见月，斯言未为旨。月如令我羞，不及故人矣。归舟对孤枕，懩懩心未巳。延缘苇閒音，犹恐是二子。
六安黄夫人邓氏
作者：钱谦益
朝代：明
体裁：七言律诗

鱼轩象服照青春，鼓吹喧阗壁垒新。绣幰昔闻梁刺史，锦车今比汉夫人。须眉男子原无几，粉黛英雄自有真。还待麻姑擘麟脯，笑看东海再扬尘。
六日述古堂文宴作
作者：钱谦益
朝代：明
体裁：五言排律

小筑傍墙东，收藏柱下同。步栏停薄雪，砥室贮光风。屋挂巢书架，窗规散帙通。缥囊香馣薆，绿字古曈昽。岁酒新浮碧，春灯试早红。舞傞荑柳簇，笛散落梅丛。坼饼饴孙子，抄题饭老翁。夜如人意永，笑与漏声终。越陌频为客，催归会恼公。安知吾与汝，俱在一壶中。
六月七日迎河东君于云间喜而有述四首
作者：钱谦益
朝代：明

鸳湖画舸思悠悠，谷水香车浣别愁。旧事碑应衔阙口，新欢镜欲上刀头。此时七夕移弦望，他日双星笑女牛。榜拽歌阑仍秉烛，始知今夜是同舟。五茸媒雉即鸳鸯，桦烛金炉一水香。自有青天如碧海，更教银汉作红墙。当风弱柳临妆镜，罨水新荷照画堂。从此双栖惟海燕，再无消息报王昌。忘忧别馆是侬家，乌榜牙樯路不赊。柳色浓于九华殿，莺声娇傍七香车。朱颜的的明朝日，锦障重重暗晚霞。十丈芙蓉俱并蒂，为君开作合昏花。朱鸟光连河汉深，鹊桥先为架秋阴。银釭照壁还双影，绛蜡交花总一心。地久天长频致语，鸾歌凤舞并知音。人间若问章台事，钿合分明抵万金。
六月七日迎河东君于云间喜而有述四首·其一
作者：钱谦益
朝代：明

鸳湖画舸思悠悠，谷水香车浣别愁。旧事碑应衔阙口，新欢镜欲上刀头。此时七夕移弦望，他日双星笑女牛。榜拽歌阑仍秉烛，始知今夜是同舟。
六月七日迎河东君于云间喜而有述四首·其四
作者：钱谦益
朝代：明

朱鸟光连河汉深，鹊桥先为架秋阴。银釭照壁还双影，绛蜡交花总一心。地久天长频致语，鸾歌凤舞并知音。人间若问章台事，钿合分明抵万金。
六月二十三日元符万宁宫为亡儿设醮
作者：钱谦益
朝代：明
体裁：七言律诗

星月空寥便阙开，拜章亲上步罡台。谁知玉斧寻真去，却要非熊恋世回。天上㖟书传不易，尘中小兆梦还来。仙山亦有呼儿鸟，莫道人閒尽可哀。
六月廿七日舟发潞河书事感怀寄中朝诸君子凡四首·其一
作者：钱谦益
朝代：明
体裁：七言律诗

回首觚棱又梦中，凤城只在五云东。情怀黯黮归雅日，踪迹差池去燕风。天下安危两司马，人閒出处一飞鸿。素衣待放还三宿，未忍驱车泣路穷。
六月廿七日舟发潞河书事感怀寄中朝诸君子凡四首·其三
作者：钱谦益
朝代：明
体裁：七言律诗

圣德轩图可比伦，明廷屈轶正嶙峋。流传谏纸台生色，突兀班心国有人。反舌春残休发口，训狐月白自谋身。凭君传语昌黎叟，载笔无烦论争臣。
六月廿七日舟发潞河书事感怀寄中朝诸君子凡四首·其二
作者：钱谦益
朝代：明
体裁：七言律诗

黄金台下士纵横，侧席何人副圣明。紫阁虚传闻禁漏，白麻遽欲下延英。沙堤银烛儿童羡，火齐金盘道路争。极目中条山色好，隐居吾欲访阳城。
六月廿七日舟发潞河书事感怀寄中朝诸君子凡四首·其四
作者：钱谦益
朝代：明
体裁：七言律诗

信宿辞朝奏数行，封题和泪进明光。三家村里人仍在，一叶舟中意尽长。老去惟应思帝力，穷来只合掉书囊。熙朝不数贞元日，敢效忠州录古方。
再叠前韵二首·其一
作者：钱谦益
朝代：明
体裁：七言律诗

蒿藋依然托此身，生香迥自出埃尘。淩寒数朵偏辞雪，映日千房各贮春。霜女换青排冷艳，月娥晕白斗清真。移根漫说吴中谱，不信司花肯借人。
再叠前韵二首·其二
作者：钱谦益
朝代：明
体裁：七言律诗

閒庭小院始生香，烛暗帘开别有芳。针缕夤缘为侣伴，步摇支缀见文章。曲衣绰约宜当夕，黄里依微恐退房。莫道南枝成别种，岁寒谁共白云乡。
再和徐于前韵
作者：钱谦益
朝代：明
体裁：七言律诗

万斛风帆不载愁，多情一别类沉舟。生憎燕子辞王谢，错怨桃花赚阮刘。人为风怀偏易老，天因离恨也多尤。君看东海还清浅，或有神芝出祖州。
再次
作者：钱谦益
朝代：明
体裁：五言律诗

罘罳浴殿北，钤索液池东。莫道天方醉，还期日再中。看桃宜令节，嫁杏与春风。叹息年芳逝，飘萧两鬓蓬。
再次敬仲韵十二首·其一
作者：钱谦益
朝代：明
体裁：七言律诗

白发盈头不耐删，无才老子剩痴顽。摩娑明镜看生面，吟咀残书理旧颜。愧我劳人殊草草，输他桑者自閒閒。江南路在春明外，落日飞鸿山外山。
再次敬仲韵十二首·其七
作者：钱谦益
朝代：明
体裁：七言律诗

鹤盖成阴柳市头，金张赵李互经繇。邹阳下狱悲金铄，陆贾逢时叹石浮。莫以鹓雏偿腐鼠，好将鸿羽换沙鸥。江东旧隐西湖畔，数折溪桥一宛丘。
再次敬仲韵十二首·其三
作者：钱谦益
朝代：明
体裁：七言律诗

四壁霜华促曙光，中肠结轸重增伤。涉江楚颂无甘橘，故室吴羹有稻梁。逆水双鱼多拨刺，退风六鹢更回翔。剧怜世事兼身事，咫尺残灯意渺茫。
再次敬仲韵十二首·其九
作者：钱谦益
朝代：明
体裁：七言律诗

心情萧瑟称初冬，昼懒逢人梦亦慵。日夕鸡埘愁土室，岁时豚栅羡村农。络头是处皆牛马，假足何人比駏蛩。紫柏声闻都未了，法堂依旧五更钟。
再次敬仲韵十二首·其二
作者：钱谦益
朝代：明
体裁：七言律诗

不知何罪画衣冠，肯信眉于眼下安。路入藕丝行偪侧，身藏针孔坐艰难。穴中鸟鼠眠方稳，水底鱼龙卧亦寒。秖恐清宵又成梦，几回抚枕到更阑。
再次敬仲韵十二首·其五
作者：钱谦益
朝代：明
体裁：七言律诗

风轮转地劫为尘，犹喜皇天剩此身。顾影自歌将进酒，穷冬还赋惜馀春。端居有疾忧非鬼，空谷无聊喜似人。比屋商声出金石，可知吾道未为贫。
再次敬仲韵十二首·其八
作者：钱谦益
朝代：明
体裁：七言律诗

交疏窗閤暗伤悲，肠底车轮揽梦思。满镜新妆留半面，堆奁浓黛约双眉。雪深椽烛摊书夜，酒罢银釭拥䯻时。归日胡麻正堪饭，更须量亩种神芝。
再次敬仲韵十二首·其六
作者：钱谦益
朝代：明
体裁：七言律诗

长安也向日边看，矮屋鸡栖仰面难。窗雪可令长夜旦，壶冰岂为一人寒。虮肝无复堪砧几，鱼尾何曾恋竹竿。北叟南翁居接户，始知忧患果无端。
再次敬仲韵十二首·其十
作者：钱谦益
朝代：明
体裁：七言律诗

局趣真成辕下驹，敢云世难恨为儒。纷纷戎马羞称老，落落乾坤自觉孤。雉雊有媒逢弩镞，鹿生无命系庖厨。朝来盥靧临青镜，他日何惭鲁卫徒。
再次敬仲韵十二首·其十一
作者：钱谦益
朝代：明
体裁：七言律诗

丙舍经营拂水阳，斋心筮易得归藏。漏春岸柳回残绿，破腊江梅发古香。鸿雁计周谋稻黍，鹪鹩枝稳称飞翔。耦耕重订高人约，一段茶窠百本桑。
再次敬仲韵十二首·其十二
作者：钱谦益
朝代：明
体裁：七言律诗

每颂新诗可乐饥，连墙却喜并圆扉。焚膏东壁分馀照，曝背西荣共夕晖。落落比邻如置社，纷纷朋好欲忘归。亦知昔梦聊相似，铜辇秋衾与愿违。
再次敬仲韵十二首·其四
作者：钱谦益
朝代：明
体裁：七言律诗

谁将瓶缶饷虚空，墙壁依然与我同。生计乌枝依晓月，世情马耳过东风。妆楼莺语当春半，禅榻花残正酒中。雪窖冰山无不可，与君朝夕对芳丛。
再次茂之他字韵·其一
作者：钱谦益
朝代：明
体裁：七言律诗

覆杯池畔忍重过，欲哭其如泪尽何。故鬼视今真恨晚，馀生较死不争多。陶轮世界宁关我，针孔光阴莫羡他。迟暮将离无别语，好将白发喻观河。
再次茂之他字韵·其三
作者：钱谦益
朝代：明
体裁：七言律诗

风轮火劫暮年过，未死将如朽贯何。逐鹿南公车乘少，操蛇北叟子孙多。地更侯甸徒为尔，天改星辰可任他。李贺漫歌辞汉泪，不知铅水已成河。
再次茂之他字韵·其二
作者：钱谦益
朝代：明
体裁：七言律诗

残书翻罢劫灰过，汗简崔鸿奈史何。贡矢未闻虞服少，专车长诵禹功多。荒唐浪说程生马，讹谬真成字作他。东海扬尘今几度，错将精卫笑填河。
再次茂之他字韵·其五
作者：钱谦益
朝代：明
体裁：七言律诗

秋灯暖壁暗蛩过，长夜漫漫复几何。骑鹤张翁罗网少，豢龙刘累牧刍多。问天辞毕谁酬我，骂鬼书成孰致他。梦噩酒悲频恸哭，不因除馆泣西河。
再次茂之他字韵·其四
作者：钱谦益
朝代：明
体裁：七言律诗

凉风摵摵凛秋过，枯树婆娑奈尔何。辽鹤定知同伴少，楚囚刚道一身多。茫茫禹迹今如此，愦愦天公莫怨他。惆怅渡头桃叶女，板桥犹说旧秦河。
再用前韵
作者：钱谦益
朝代：明
体裁：七言律诗

流年巳过似蠲除，岁酒江南正索居。静听儿童喧竹马，閒看几榻走衣鱼。迎来富贵占新梦，鞭得聪明读旧书。笑杀吴侬成底事，颓然一醉偃蓬庐。
再读许友诗
作者：钱谦益
朝代：明
体裁：五言律诗

数篇重咀嚼，不愧老夫知。本自倾苏涣，何嫌说项斯。解嘲应有作，欲杀岂无词。周处台前月，常悬卞令祠。
再题奚川八景画卷
作者：钱谦益
朝代：明
体裁：古风

荣木楼头风日美，秋光满檐鹊声喜。百年画卷今来归，水墨清妍照棐几。焚香洗爵告家庙，插架悬签压图史。楚弓人得岂其然，鲁玉盗归安足拟。晴窗帘阁重摩挲，吾庐宛在奚川涘。吾家先世事耕读，风光尽入此图里。白云回合藏松楸，乔木丛攒识桑梓。宅畔新成百步桥，坟旁手辟千家市。良田广宅互经营，水垞江村正逦迤。竹深堂前竹万个，柳溪溪边柳三起。柳阴蔼蔼连枌榆，竹箭森森胜桃李。连畛拒陌多种瓜，樊圃编篱不用枳。野店春风鱼菜来，长江落日帆樯止。渔唱悠悠芦渚閒，书声琅琅茅屋底。犊背或看书挂角，庭前时见麦流水。秋依月令戒登谷，春按豳风劝于耜。输租不忧鼛鼓烦，种秫每诧罂缸侈。绿树长维书画船，青门频倒逢迎屣。高人谈经日异粻，好客哦诗夜同被。草窗先友并峥嵘，竹屋遗诗尚绮靡。承平王孙人共羡，文采风流更谁氏。自从后世占科第，旧业依然枕江汜。嗟余刺促罹世网，白首孤生系砧几。二顷负郭苦失计，三閒老屋知谁是。故园门巷长蓬蒿，西风罢亚生荆�。慵惰有似僧退院，漂泊恰如舟未舣。布衣躬耕谅非晚，闭门种菜真穷矣。垂老重看石田画，三叹先畴在故纸。奚川流水想桃源，竹深亭馆思竹里。谢公述德吾岂敢，右军誓墓徒为尔。已分残年老袯襫，更嘱添丁充耘耔。往不可谏来可追，矢诗聊以贻孙子。
再题奚川八景画卷
作者：钱谦益
朝代：明
体裁：古风

荣木楼头风日美，秋光满檐鹊声喜。百年画卷今来归，水墨清妍照棐几。焚香洗爵告家庙，插架悬签压图史。楚弓人得岂其然，鲁玉盗归安足拟。晴窗帘阁重摩挲，吾庐宛在奚川涘。吾家先世事耕读，风光尽入此图里。白云回合藏松楸，乔木丛攒识桑梓。宅畔新成百步桥，坟旁手辟千家市。良田广宅互经营，水垞江村正逦迤。竹深堂前竹万个，柳溪溪边柳三起。柳阴蔼蔼连枌榆，竹箭森森胜桃李。连畛拒陌多种瓜，樊圃编篱不用枳。野店春风鱼菜来，长江落日帆樯止。渔唱悠悠芦渚閒，书声琅琅茅屋底。犊背或看书挂角，庭前时见麦流水。秋依月令戒登谷，春按豳风劝于耜。输租不忧鼛鼓烦，种秫每诧罂缸侈。绿树长维书画船，青门频倒逢迎屣。高人谈经日异粻，好客哦诗夜同被。草窗先友并峥嵘，竹屋遗诗尚绮靡。承平王孙人共羡，文采风流更谁氏。自从后世占科第，旧业依然枕江汜。嗟余刺促罹世网，白首孤生系砧几。二顷负郭苦失计，三閒老屋知谁是。故园门巷长蓬蒿，西风罢亚生荆𣏌。慵惰有似僧退院，漂泊恰如舟未舣。布衣躬耕谅非晚，闭门种菜真穷矣。垂老重看石田画，三叹先畴在故纸。奚川流水想桃源，竹深亭馆思竹里。谢公述德吾岂敢，右军誓墓徒为尔。已分残年老袯襫，更嘱添丁充耘耔。往不可谏来可追，矢诗聊以贻孙子。
冬夜假我堂文宴诗分得鱼字·其一
作者：钱谦益
朝代：明
体裁：七言律诗

奇服高冠竞起余，论文说剑漏将除。雄风正喜鹰抟兔，雌霓应怜獭祭鱼。故垒三分荒泽国，前潮半夜打姑胥。古时北郭多才子，结隐相将带月锄。
冬夜假我堂文宴诗分得鱼字·其二
作者：钱谦益
朝代：明
体裁：七言律诗

岁晚颠毛共惜余，明灯促席坐前除。风烟极目无金虎，霜露关心有玉鱼。草杀绿芜悲故国，花残红烛感灵胥。退耕自昔能求士，惭愧荒郊自荷锄。
冬夜观剧歌为徐二尔从作
作者：钱谦益
朝代：明
体裁：古风

金铺著霜月上楹，高堂绮席陈吴羹。撞钟伐鼓催严更，促尊合坐飞兕觥。兰膏明烛凝银灯，釭花夜笑春风生。氍毹蹴水光盈盈，绣屏屈膝围小伶。十三不足十一零，金花绣领簇队行。行列参差机体轻，宛如魁垒登平城。涉江采菱发新声，红牙檀板纵复横。丝肉交奋梁尘惊，歌喉徐引一线清。江城素月流雏莺，歌阑曲罢呈妙戏。侲童当筵广场沸，安西师子金涂眦。掷身倒投不触地，寻撞上索巧相背。须臾技尽腰鼓退，西凉假面复何在。险竿儿女心犹悸，满堂观者争愕眙。人生百年一戏笥，郭郎鲍老多憔悴。今夕何夕良宴会，主人携酒坐客位。秉烛欢娱笑惜费，舞衣却卷光縩綷。歌场尚圆声摇曳，眼花耳热各放意，客歌未晞主既醉。
冬日同如是泛舟有赠
作者：钱谦益
朝代：明

冰心丘色正含愁，寒日多情照柂楼。万里何当乘小艇，五湖已许办扁舟。每临青镜憎红粉，莫为朱颜叹白头。苦爱赤阑桥畔柳，探春仍放旧风流。
冬日嘉兴舟中戏示惠香二首·其一
作者：钱谦益
朝代：明
体裁：七言律诗

画阁兰桡取次同，荡舟客与过垂虹。波如人面轻浮碧，日似残妆旋褪红。理曲近怜莺脰水，弄花遥惜马塍风。可怜平望亭前鸟，双宿双飞每一丛。
冬日嘉兴舟中戏示惠香二首·其二
作者：钱谦益
朝代：明
体裁：七言律诗

依然吴越旧陂塘，粉剩脂残水尚香。巳分西施随范蠡，拌将苏小赛真娘。铅华散落沾书帙，弦管交加近笔床。昨日虎丘西畔过，女坟湖水似鸳鸯。
冬日泛舟有赠
作者：钱谦益
朝代：明
体裁：七言律诗

冰心玉色正含愁，寒日多情照柂楼。万里何当乘小艇，五湖巳许办扁舟。每临青镜憎红粉，莫为朱颜叹白头。苦爱赤阑桥畔柳，探春仍放旧风流。
冬至后京江舟中感怀八首·其一
作者：钱谦益
朝代：明
体裁：七言律诗

懵腾心口自相攻，失笑禁啼梦呓中。白首老人徒种菜，红颜小妇尚飘蓬。床头岁叙占枯树，镜里天涯问朔风。睡起船窗频徙倚，强瞪双眼数来鸿。
冬至后京江舟中感怀八首·其七
作者：钱谦益
朝代：明
体裁：七言律诗

柁楼尊酒指吴关，画角声飘江北还。月下旌旗看铁瓮，风前桴鼓忆金山。馀香坠粉英雄气，剩水残云俛仰閒。他日灵岩访碑版，麒麟高冢共跻扳。
冬至后京江舟中感怀八首·其三
作者：钱谦益
朝代：明
体裁：七言律诗

蹙蹙群乌啄野田，辽辽一雁唳江天。风光颇称将残岁，身世还如未泊船。懒养丹砂回鬓发，闲凭青镜记流年。百金那得封侯药，悔读蒙庄说剑篇。
冬至后京江舟中感怀八首·其二
作者：钱谦益
朝代：明
体裁：七言律诗

世事那堪祝网罗，流年无复感蹉跎。翻书懒看穷愁志，度曲谁传暇豫歌。背索偶逢聊复尔，侏儒相笑不争多。晤言好继东门什，深柳书堂在礀阿。
冬至后京江舟中感怀八首·其五
作者：钱谦益
朝代：明
体裁：七言律诗

人情物论总相关，何似西陵松柏閒。敢倚前期论白首，断将末契结朱颜。缘情词赋推团扇，慢世风怀托远山。恋别烛花浑未灺，宵来红泪正斓班。
冬至后京江舟中感怀八首·其八
作者：钱谦益
朝代：明
体裁：七言律诗

阳气看从至下回，错忧蚊响又成雷。鸟鸢攫肉真堪笑，魑魅争光亦可哀。云物暖应生黍律，风心老不动葭灰。香车玉笛经年约，为报西山早放梅。
冬至后京江舟中感怀八首·其六
作者：钱谦益
朝代：明
体裁：七言律诗

项城师溃哭无衣，闻道松山尚被围。原野萧条邮骑少，庙堂镇静羽书稀。拥兵大将朱提在，免胄文臣白骨归。却喜京江波浪偃，蒜山北畔看斜晖。
冬至后京江舟中感怀八首·其四
作者：钱谦益
朝代：明
体裁：七言律诗

屈指先朝侍从臣，西清东观似前身。何当试手三千牍，巳作平头六十人。枥下可能求骏骨，爨馀谁与惜劳薪。闲披仙籍翻成笑，碧落犹誇侍帝晨。
冬至日感述示孙爱
作者：钱谦益
朝代：明
体裁：古风

乡人重亚岁，羔黍荐履长。妇女献履袜，儿孙备蒸尝。自我失慈母，于今八星霜。四载哭苫块，两年系锒珰。归来守丙舍，尚未拜影堂。岂不想忾叹，何忍睹容光。怦怦杵撞胸，戚戚刀倳肠。泣下谁能啜，悲来不可详。创钜痛愈迟，蹢躅还回翔。再拜强自割，遣汝代祼将。庸敢怠顾飨，聊以贳毁伤。有故则使人，礼不废旧坊。昔者晋二钟，起宅千万强。荀勖负宿憾，潜往画门堂。须眉俨太傅，衣冠坐堂皇。入门大感恸，终令此宅荒。杯棬痛口泽，蓼莪废篇章。我虽惭古贤，终慕讵敢忘。我昔晚生子，视汝如圭璋。汝之老祖母，襁葆亲扶将。儿饥午不食，儿啼夜徬徨。我年逾五十，犹在阿母旁。与汝共乳哺，与汝同裤裆。母慈如负债，再世方了偿。名汝曰孙爱，所以志不忘。阿母弥留时，汝头才及床。今日拜家庙，巳能整襟裳。幼者长骎骎，老者逝茫茫。哀哉阿母坟，宿草兼白杨。我生长顑颔，于世靡短长。仕宦三十年，但馀书满床。尽可与汝读，俾汝无面墙。济济造门士，学问多老苍。文笔规欧苏，风雅论三唐。汝如念阿母，夙夜勉就将。落实咀其华，谁能禁翱翔。我衰不足学，师友咸激卬。孝友慕慈水，忠壮企高阳。应山与临邑，风义何雷硠。人生不矜奋，百岁空黍蝗。勖哉男儿志，无愧弟子行。今朝日南至，缇幔灰低昂。愿汝崇阳德，排阴自开张。阳生象敦复，闭关养微芒。戒汝勿凌躁，一线随日长。年至人古老，岁晏天沧浪。嗟我至下心，祝汝小岁觞。何不如杜陵，有作成一囊。何不效阿宜，一月读一箱。卓哉杜牧诗，苦语箴膏肓。汝其日三复，书绅庶子张。
冯二丈犹龙七十寿诗
作者：钱谦益
朝代：明
体裁：七言律诗

晋人风度汉循良，七十年华齿力强。七子旧游思应阮，五君新咏削山王。书生演说鹅笼里，弟子传经雁瑟旁。纵酒放歌须努力，莺花春日为君长。
冯研祥金梦蜚不远千里自武林唁我白门喜而有作
作者：钱谦益
朝代：明
体裁：七言律诗

踰冬免死又经旬，四海相存两故人。吴浙各天如岭峤，干戈满地况风尘。灯前细认平时面，坐久频惊乱后身。詹尹朝来传好语，可知容易有斯晨。
冷饮示侍儿
作者：钱谦益
朝代：明
体裁：七言绝句

花前宜试乐天杯，冷饮东垣未可咍。笑杀家翁买燕女，错将温酒当行媒。
出都门口占寄萧伯玉
作者：钱谦益
朝代：明
体裁：五言律诗

同日南迁客，前期潞水楂。不知萧伯玉，底事尚京华。赤日烧肌烬，苍蝇聒耳哗。想君消受得，犹未苦思家。
初九日发朱砂庵径观音岩登老人峰
作者：钱谦益
朝代：明
体裁：古风

黄山之麓山匼匝，双峰拱峙作门阖。枝撑长讶巨石坠，攀跻惟恐两厓合。寿藤古木相夤缘，一径阴沈少见天。脚底溟濛踏云气，顶上喷洒过飞泉。霞城乳窦亘山足，阳壑阴岩互攒簇。朱砂洞室趾天都，采药仙源接香谷。振衣直向老人峰，曾云叠涌铺虚空。初似炊烟浮树杪，却看肤寸起封中。绵绵飞絮却复迎，团团车盖遥相并。白衣苍狗半有无，楼阁华鬘递穿迸。荡胸触石弥絪缊，车马决骤旌旗棼。如涛如浪复如海，至竟但可名为云。须臾云归如鸟集，晞发青松身湿湿。回头却望老人峰，伛偻仍向天都立。
初八日雨不止题壁
作者：钱谦益
朝代：明
体裁：七言绝句

凭仗鞋尖与杖头，浮生腐骨总悠悠。天公尽放狂风雨，不到天都死不休。
初十日从文殊院过喝石庵到一线天下百步云梯径莲华峰憩天海
作者：钱谦益
朝代：明
体裁：古风

昔与照上人，共订黄山约。执手文殊院，披云一长啸。莲花沟畔少人迹，蛾度蛇行限削壁。照公前挽幻公推，如上天门生四翼。碛沙披历见幽居，白石错落为周阹。背屋厜㕒叠云浪，下方轩豁呈日车。亭午斋钟赴天海，接翅神鸦已先在。盘回折下百步梯，行人项领与踵齐。九步喘汗十步息，度樾穿林又枳棘。青柯坪前缒韩愈，苍耳林中失李白。须臾复出海子巅，意行县度两茫然。谁知绝顶千寻地，只倚孤悬一线天。莲峰未上日已晚，放杖松窗聊自忖。莫愁山中石路滑，终羡老僧脚头稳。
别惠老两绝句·其一
作者：钱谦益
朝代：明
体裁：五言绝句

一别三千里，相看七十年。明朝数行泪，沾洒各山川。
别惠老两绝句·其二
作者：钱谦益
朝代：明
体裁：五言绝句

头白此为别，忍听班马鸣。但馀双涕泪，零乱似平生。
别惠香
作者：钱谦益
朝代：明
体裁：七言绝句

花信风来判去期，红尘紫陌肯相随。池边苑外相思处，多种夭桃媵柳枝。
勘雠憨大师梦游集累梦曹溪僧携卷册付嘱感而有作
作者：钱谦益
朝代：明
体裁：七言律诗

曹侯溪下水濙洄，一瓣心香度劫灰。物象总凭九鼎铸，道场终待四依开。明灯半夜言犹在，落月空江水不回。坏衲短衣残梦里，十年猎队看椎埋。
北客
作者：钱谦益
朝代：明
体裁：七言律诗

每逢北客怕趋陪，况复平津閤里来。正好一凉苏病骨，莫将残热恼寒灰。诏麻旧纸糊棋局，京雒新函拭酒杯。秋草萧萧锄不得，无媒径路任君猜。
十一日繇天都峰趾径莲华峰而下饭慈光寺抵汤口
作者：钱谦益
朝代：明
体裁：古风

天都屴崱不可上，缒腰束胸将安往。莲花峰下径仄垂，刚风蓬蓬吹勒回。墱道千盘互攀援，足巡回途目欲旋。两腋风生似掖扶，绝壁云遮失泯眩。灵山惜别如乍逢，凝岚积霭开重重。丹厓却转围绀殿，翠微深处闻斋钟。未央长信巳迁改，慈光香火千年在。碧桃花开绕石塔，砂溪水流环法海。经丘历广重踌躇，却望青峰即画图。襞褶云衣看叠嶂，微茫雪径认天都。六六莲峰倚林樾，叹息青莲久芜没。曾听当时吴会吟，惟有黄山碧溪月。
十一月初六日召对文华殿旋奉严旨革职待罪感恩述事
作者：钱谦益
朝代：明

久知不去又将钳，无奈时情似蜜甜。薄命东华糜月俸，虚名南斗动星占。出山我自惭安石，作相人终忌子瞻。伏阙引刀男子事，懒将书尺效江淹。事到抽身悔已迟，每于败局算残棋。都门有客送临贺，廷辨何人是魏其。杨柳曲中游子老，车轮枕畔逐臣知。寒镫冷炕凄凉夜，不醉何因作酒悲。孤生半世饱艰辛，敢恨虞翻骨相屯。吾道非与何至此，臣今老矣不如人。养成枳棘难为橘，刈尽椒兰不作薪。每诵韩公晚香句，整襟时一慰沉沦。两月春明席未温，眼看深谷又高原。金多争羡雒阳路，祸至方思上蔡门。五鼎食烹皆主父，三期贤佞总王尊。庄生能悟逍遥理，只为精思曳尾言。
十一月初六日召对文华殿旋奉严旨革职待罪感恩述事·其二
作者：钱谦益
朝代：明

事到抽身悔已迟，每于败局算残棋。都门有客送临贺，廷辨何人是魏其。杨柳曲中游子老，车轮枕畔逐臣知。寒镫冷炕凄凉夜，不醉何因作酒悲。
十一月初六日召对文华殿旋奉严旨革职待罪感恩述事三首
作者：钱谦益
朝代：明

宫廷初散鼠孤群，殷殷成雷又聚蚊。卷舌光芒仍炫耀，台阶气象向氤氲。伤心诏狱生春草，回首觚棱隔暮云。明主定无钩党禁，文华休拟作同文。破帽青衫又一回，当筵舞袖任他猜。平生自分为人役，流俗相尊作党魁。明日孔融应便去，当年王式悔轻来。宵来吉梦还知否，万树青山早放梅。猎猎寒风岁逼除，柴门剥啄到双鱼。亲憎言禄催偕隐，友贱求名劝著书。薄俗休官如物故，畏途削籍当迁除。夕阳亭下城西路，叹息何人返敝庐。
十一月初六日召对文华殿旋奉严旨革职待罪感恩述事三首·其一
作者：钱谦益
朝代：明

宫廷初散鼠孤群，殷殷成雷又聚蚊。卷舌光芒仍炫耀，台阶气象向氤氲。伤心诏狱生春草，回首觚棱隔暮云。明主定无钩党禁，文华休拟作同文。
十一月初六日召对文华殿旋奉严旨革职待罪感恩述事三首·其三
作者：钱谦益
朝代：明

猎猎寒风岁逼除，柴门剥啄到双鱼。亲憎言禄催偕隐，友贱求名劝著书。薄俗休官如物故，畏途削籍当迁除。夕阳亭下城西路，叹息何人返敝庐。
十一月初六日召对文华殿旋奉严旨革职待罪感恩述事三首·其二
作者：钱谦益
朝代：明

破帽青衫又一回，当筵舞袖任他猜。平生自分为人役，流俗相尊作党魁。明日孔融应便去，当年王式悔轻来。宵来吉梦还知否，万树青山早放梅。
十一月初六日召对文华殿旋奉严旨革职待罪感恩述事凡二十首·其一
作者：钱谦益
朝代：明
体裁：七言律诗

柲殿风高白日阴，天阶云物昼沉沉。裂麻未是廷臣意，枚卜空烦圣主心。宸翰星回官烛影，禁庭雷殷属车音。孤臣却立彤墀内，咫尺君门泪满襟。
十一月初六日召对文华殿旋奉严旨革职待罪感恩述事凡二十首·其七
作者：钱谦益
朝代：明
体裁：七言律诗

宫邻初散鼠狐群，殷殷成雷又聚蚊。卷舌光芒仍炫耀，台阶气象尚氤氲。伤心诏狱生春草，回首觚棱隔暮云。明主定无钩党禁，文华休拟作同文。
十一月初六日召对文华殿旋奉严旨革职待罪感恩述事凡二十首·其三
作者：钱谦益
朝代：明
体裁：七言律诗

久知不去又将钳，无奈时情似蜜甜。薄命东华糜月俸，虚名南斗动星占。出山我自惭安石，作相人终忌子瞻。伏阙引刀男子事，懒将书尺效江淹。
十一月初六日召对文华殿旋奉严旨革职待罪感恩述事凡二十首·其九
作者：钱谦益
朝代：明
体裁：七言律诗

一自承明罢直庐，寂寥谁问子云居。久无关上筹边讯，遂绝云中款塞书。日午冰棱澌屋角，门闲风叶卷阶除。论交最喜廉颇客，解道朝盈与夕虚。
十一月初六日召对文华殿旋奉严旨革职待罪感恩述事凡二十首·其二
作者：钱谦益
朝代：明
体裁：七言律诗

纶扉昼闭诏麻停，是日天威赫震霆。敢谓虫飞能蔽日，亦知蚁斗应占星。浮名尽可供描画，腐骨终须付汗青。寂寞火城君莫笑，案头还有读书萤。
十一月初六日召对文华殿旋奉严旨革职待罪感恩述事凡二十首·其二十
作者：钱谦益
朝代：明
体裁：七言律诗

阑珊朱墨对寒釭，谪宦频年气未降。可是负书来上国，还如读易向东窗。酒兵胜后消愁垒，禅铠坚时折慢幢。颇为艰危识天意，要令渔钓稳三江。
十一月初六日召对文华殿旋奉严旨革职待罪感恩述事凡二十首·其五
作者：钱谦益
朝代：明
体裁：七言律诗

事到抽身悔已迟，每于败局算残棋。都门有客送临贺，廷辨何人是魏其。扬柳曲中游子老，车轮枕畔逐臣知。寒灯冷炕悽凉夜，不醉何因作酒悲。
十一月初六日召对文华殿旋奉严旨革职待罪感恩述事凡二十首·其八
作者：钱谦益
朝代：明
体裁：七言律诗

责薄恩多两鬓残，休将青镜对南冠。风霾放我称迁客，木稼从他怕达官。朝士空怜衔鼠穴，山妻应笑上鱼竿。得归茅屋非无事，还为清时赋考槃。
十一月初六日召对文华殿旋奉严旨革职待罪感恩述事凡二十首·其六
作者：钱谦益
朝代：明
体裁：七言律诗

孤生半世饱艰辛，敢恨虞翻骨相屯。吾道非与何至此，臣今老矣不如人。养成枳棘难为橘，刈尽椒兰不作薪。每诵韩公晚香句，整襟时一慰沉沦。
十一月初六日召对文华殿旋奉严旨革职待罪感恩述事凡二十首·其十
作者：钱谦益
朝代：明
体裁：七言律诗

破帽青衫又一回，当筵舞袖任他猜。平生自分为人役，流俗相尊作党魁。明日孔融应便去，当年王式悔轻来。宵来吉梦还知否，万树西山早放梅。
十一月初六日召对文华殿旋奉严旨革职待罪感恩述事凡二十首·其十一
作者：钱谦益
朝代：明
体裁：七言律诗

两月春明席未温，眼看深谷又高原。金多争羡雒阳路，祸至方思上蔡门。五鼎食烹皆主父，三期贤佞总王尊。庄生能悟逍遥理，只为精思曳尾言。
十一月初六日召对文华殿旋奉严旨革职待罪感恩述事凡二十首·其十七
作者：钱谦益
朝代：明
体裁：七言律诗

白日萧閒午睡成，睡馀兀坐又閒行。乌喧老树声还乐，雀啅空枝坠不惊。晚岁冰霜知物态，虚窗研席见平生。高车厚禄虽无分，一领狐裘似晏婴。
十一月初六日召对文华殿旋奉严旨革职待罪感恩述事凡二十首·其十三
作者：钱谦益
朝代：明
体裁：七言律诗

未辩躬耕即采薇，刺天何事羡群飞。巢繇也是中朝客，夔契依然大布衣。故国秋风生邸舍，闲门冬日照柴扉。深惭薄劣干南斗，莫更求名拟少微。
十一月初六日召对文华殿旋奉严旨革职待罪感恩述事凡二十首·其十九
作者：钱谦益
朝代：明
体裁：七言律诗

召对纷纷集迩英，御前唯诺尽公卿。夕垣又驾柴车去，朝省谁容仗马鸣。鹦䳇能言殊反覆，沙虫善化更纵横。閒窗莫著归田录，数日春林听早莺。
十一月初六日召对文华殿旋奉严旨革职待罪感恩述事凡二十首·其十二
作者：钱谦益
朝代：明
体裁：七言律诗

白日雷霆夹御筵，扪心终不愧皇天。夔龙揖让诚难事，贾竖争言岂必然。一道玉阶清似水，两条银烛直于椽。夕阳宫树孤臣影，只似他时候八塼。
十一月初六日召对文华殿旋奉严旨革职待罪感恩述事凡二十首·其十五
作者：钱谦益
朝代：明
体裁：七言律诗

大门詄荡梦中开，卤簿缤纷大祀回。警跸声谁传委巷，燔柴光可照寒灰。身先席稿惭非礼，心愿为牺叹不才。无分甘泉陪法从，俳倡私拟祝高禖。
十一月初六日召对文华殿旋奉严旨革职待罪感恩述事凡二十首·其十八
作者：钱谦益
朝代：明
体裁：七言律诗

猎猎寒风岁逼除，柴门剥啄到双鱼。亲憎言禄催偕隐，友贱求名劝著书。薄俗休官如物故，畏涂削籍当迁除。夕阳亭下城西路，叹息何人返敝庐。
十一月初六日召对文华殿旋奉严旨革职待罪感恩述事凡二十首·其十六
作者：钱谦益
朝代：明
体裁：七言律诗

南郊爟火照罘罳，正是秋衾梦断时。禁漏威迟残客舍，朝衣颠倒覆家儿。斋宫肸蚃词臣赋，宣室深谭逐客知。才薄可怜仍贬谪，炉灰画尽不成诗。
十一月初六日召对文华殿旋奉严旨革职待罪感恩述事凡二十首·其十四
作者：钱谦益
朝代：明
体裁：七言律诗

天语频烦戒翰登，可知不为点青蝇。圣朝重倚丝纶簿，薄命难充粥饭僧。春水花源寻伴侣，秋风瓜圃会宾朋。书空泫涕非吾事，纵是忧时也不应。
十一月初六日召对文华殿旋奉严旨革职待罪感恩述事凡二十首·其四
作者：钱谦益
朝代：明
体裁：七言律诗

棋局方阑睡正浓，白身仍作旧吴侬。狂奴本自轻侯霸，残客何烦对敬容。京雒缁尘看素发，御沟流水见孤踪。频年放逐缘何事，纵欲干时兴已慵。
十七日早晴过熨斗柄登茶山历西碛弹山抵铜坑还憩众香庵
作者：钱谦益
朝代：明
体裁：古风

吴山环西南，其山秀而峄。郁盘起玄墓，迤逦属西碛。梅花生其中，居然好宫宅。譬彼冰雪姿，淖约处姑射。回环具区水，粘天浸寒碧。空濛滋霜根，浩渺荡月魄。湖山畜气韵，烟云发芳泽。所以西山梅，迥出凡梅格。我来早春时，发兴蜡双屐。探奇忘晴雨，寻花越阡陌。茫茫梅花海，上有花雾积。不知何处香，但见四山白。蓝舆度花杪，登顿旋巳易。恍忽如梦境，愕眙眩游迹。纵览乘朝暾，留连坐日夕。残阳挂烟树，横斜似初月。清游难省记，胜情易追惜。还恐梅花神，芒芒笑逋客。
十七日雨中小酌即事
作者：钱谦益
朝代：明
体裁：七言律诗

稻花风急浪花催，湖外重阴积不开。好客恰如将雨至，清歌直欲送愁来。云霾月窟千层合，日射山根一飐回。棋罢灯残北窗下，秋虫多处重徘徊。
十三夜
作者：钱谦益
朝代：明
体裁：七言律诗

石城云散暮烟收，冉冉清光两白头。坐久湖山皆得月，望穷天宇始知秋。浴鸥汀渚层层出，没鹤溪田淰淰流。杯酒劝君成一笑，长瓶那得更沧州。
十三日立春
作者：钱谦益
朝代：明
体裁：七言律诗

迎春春在凤城头，簇仗衣冠进土牛。铺展烟光来紫陌，追随笑语到红楼。林莺口噤思宫树，官柳眉舒向御沟。独有城南羁旅客，与春无分又添愁。
十二日发桃源庵出汤口径芳村抵灊口
作者：钱谦益
朝代：明
体裁：古风

老夫入山雨洗尘，山容水色相鲜新。老夫下山雨祖道，雨气溟濛山更好。春山皎洁如秋清，先庚后甲雨却迎。已放飞流县瀑布，更铺云海媚新晴。人言此行天所予，宜晴即晴雨即雨。海市何当用祷祈，石廪还应荐酒酤。三十六峰憎我回，屯云罨雾昼不开。桃花溪水尤惜别，鸣车溅辙争洑洄。山中桃花红未了，人閒春去知多少。试听同声山乐禽，何如交响频迦鸟。
十五夜
作者：钱谦益
朝代：明
体裁：七言律诗

青天络角月舒波，银汉无声秋露多。自倚白头还纵酒，偶携红袖为听歌。兔疑皓魄深藏窟，蟾惜清光旋入河。怅望桂轮今夕满，莫令寻斧近姮娥。
十五夜不见月
作者：钱谦益
朝代：明
体裁：七言律诗

兔远蟾高不用愁，浮云只在屋东头。虽虚滟滟金尊照，却掩萧萧白发羞。栖鹤氋氃思北岭，啼螀清切近南楼。更阑且对残灯卧，领略孤衾一段秋。
十八夜
作者：钱谦益
朝代：明
体裁：七言律诗

萧萧风雨闇楼台，好是吴娘一曲催。裙污绿痕都未浣，袖粘红泪半成灰。可怜狼籍秋光去，谁复招邀月驾来。传语姮娥亦惆怅，沙才董白一时回。
十六夜
作者：钱谦益
朝代：明
体裁：七言律诗

花残烛暗坐深更，午夜依然是玉京。急雨破除应有意，微云点缀亦多情。露描翠黛双蛾重，风拍红牙一串轻。谁并姮娥穿月窟，桂枝深处定分明。
十六日冒雨游玄墓
作者：钱谦益
朝代：明
体裁：古风

发兴上蓝舆，贾勇著芒屦。寻花欲乞命，岂为风雨怖。冒雨发龟峰，穿花到玄墓。参月横清晨，玉雪蔽行路。沾湿闻雨香，登顿入花雾。初疑雨妒花，转为花惜雨。梅亦爱清妍，裛雨如含露。孤标宜轻寒，靓妆倚薄暮。秉烛如有思，吮毫未能诉。欲偿清游逋，更觅寒饿句。
十六日雨中邀徐于诸人看灯口占代简
作者：钱谦益
朝代：明
体裁：七言律诗

曲栏阴霭意萋迷，发兴邀宾走尺蹄。巳剩宿云遮绣幕，更添微雨作香泥。花閒沾湿春衣好，屋里回旋舞袖低。著屐赏灯君莫笑，风光正在小楼西。
十四夜
作者：钱谦益
朝代：明
体裁：七言律诗

湖山罨画倚秋空，绿浪红阑清露中。光莹地将尘世换，便娟人与月华同。河倾酒面天方醉，漏簇歌心夜未终。信宿西园阻游宴，应知不乐为车公。
十四夜留吴门卞润甫
作者：钱谦益
朝代：明
体裁：七言律诗

傍岭新成驻月楼，客来恰喜值中秋。苦多风雨催君去，借少湖山为我留。沧酒淡堪浇小户，渔湾浅可系扁舟。劫灰金虎繁华梦，莫对佳晨忆二丘。
十月十七日偕孟阳茂初步至宝严湾枫林烂然因寻故人瞿元初墓徙倚寺前石桥作短歌记之
作者：钱谦益
朝代：明
体裁：古风

谷林之西石城东，窃红殷红烧秋空。谁知宝严湾更好，四山合沓藏千枫。呀然一径通窈窕，流丹绚赤相蔽蒙。护惜霜风起屏幛，包裹锦绣围房栊。我来步屧如相引，照眼灼烁惊芳丛。忽如渔郎造花径，缘溪瞥见花茸茸。又如天台山匼匝，好女离立矜春容。烟林向背乱朱碧，日景穿漏皆玲珑。背日丹枫画不出，坐卧弥觉此语工。道旁宿草故人墓，黄土正掩红叶中。追忆生平腹痛语，安得杯酒浇蒿蓬。人言此坟古塔址，指点丘垤看巃嵷。白杨萧萧响空谷，长似铃铎悲回风。沉吟感叹古寺侧，斜阳犹照一亩宫。寺门寒水石桥下，恰有一叶流残红。
十月朔日抵广陵二首·其一
作者：钱谦益
朝代：明
体裁：七言律诗

隋苑荒台叶不飞，竹西歌吹正依稀。流萤尚作芜城梦，跨鹤真同华表归。旧事月明空在眼，新愁水调欲沾衣。笊篱湾畔孤坟在，万点寒鸦送落晖。
十月朔日抵广陵二首·其二
作者：钱谦益
朝代：明
体裁：七言律诗

晚岁生还喜剧悲，故人执手泪先垂。共嗟饯诀雷塘路，恰是逢迎蜀井期。幕里芙蓉人似玉，渡头杨柳鬓如丝。市桥残酒瓜洲笛，明日京江系我思。
半塘雪中戏成次东坡韵·其一
作者：钱谦益
朝代：明
体裁：七言律诗

千林晃耀失藏鸦，萦席回帘拥钿车。匝地杨枝联玉树，漫天柳絮搅琪花。薰炉昵枕梁王赋，㸐烛裁书学士家。却笑词人多白战，腰閒十韵手频叉。
半塘雪中戏成次东坡韵·其二
作者：钱谦益
朝代：明
体裁：七言律诗

方璧玄圭密又纤，霜娥月姊斗清严。从教镜里看增粉，不分空中拟撒盐。铺作瑶台妆色界，结成玉箸照冰檐。高山岁晚偏头白，只许青松露一尖。
华山庙碑歌题华州郭胤伯所藏西岳华山庙碑
作者：钱谦益
朝代：明
体裁：古风

关中汲古有二士，郭髯赵崡俱嵯峨。伊余南冠系请室，摊书昼卧如中魔。郭生示我华山碑，欲比七发捐沉疴。展碑抚卷忽起坐，再三叹息仍摩挲。桓灵之际文颇盛，六经刻石正缪讹。开阳门外讲堂畔，车辆观写肩相摩。鸿都学生竞虫鸟，宣陵孝子群鹳鹅。石渠白虎事已远，皇羲篇成世则那。此碑传自延熹载，石经未立先镌磨。丈人行可逼秦相，一饭礼本先光和。郭香香察未遑辨，但见浓点兼纤波。锋刃屈折陷铁石，崭岩高下连巀嵯。古来书佐擅笔妙，后代学士徒口呿。久嗟石趺毁赑屃，却喜纸本缠蛟蛇。墨庄旧物落髯手，如出周鼎获晋牺。身领僮奴杂装治，手与心眼争烦捼。灵偃湘帙巧纯缘，史明牙签细刮磋。收藏定可厌邺架，鉴赏况复穷虞戈。我昔遣祭人太学，肃拜石鼓拂臼科。依稀二百七十字，维鱮贯柳存无多。晴窗归模古则卷，按节自诵昌黎歌。去年登岱访古迹，开元八分半齾齹。俗书刊落许公颂，斓班漫漶馀蝤蜗。风霜兵火恣残蚀，此本疑有神护诃。圣世文章就熸熄，珠囊儒雅失网罗。舞书不顾经若典，破体岂论隶与蝌。兔园村老议轩颉，乳臭儿子评丘轲。舛駮指日还见十，嚣凌祀海宁先河。少小亦思略识字，沉沦俗学悲喎唆。况闻中原战群盗，盗窃名字纷么么。搜金剔玉殚屋壁，崩崖焚阙倾山河。汲冢书门遍烽燧，祈年岣嵝难经过。每怜耆旧委榛莽，谁集金石凌坡陁。郭髯连蹇赵崡死，老夫头白空唫哦。还碑梯几意惝恍，髯乎髯乎柰尔何。
华山道者刘虚中募刻道德经于厓石惧其为山灵之累也作诗送其去以讽止焉
作者：钱谦益
朝代：明
体裁：古风

大华五千仞，道德五千言。灵岳与宝书，终古元气存。君今镌此经，磨厓勒山垠。模写时俗书，名氏相缀分。俗书多破体，舛駮何足云。山中无除目，安取轩冕群。云台石室閒，刻画留瘢痕。山灵亦何咎，䍦此钳凿冤。愿君回俗驾，息机罢纷纭。归从老希夷，齁齁卧云根。
华州郭胤伯过访
作者：钱谦益
朝代：明
体裁：五言律诗

君是郭林宗，衣冠见慕同。偶然来朔雪，相对感流风。旧论城南在，新图冀北空。严更怜促别，愁坐烛花红。
南滁望滁阳王庙遂趋临濠道中感而有述
作者：钱谦益
朝代：明
体裁：古风

我车出南滁，遂走临濠道。帝乡多白云，王侯尽宿草。�怀滁阳王，一旅起佣保。真龙潜鱼服，椒涂附萝茑。家人畜帝后，天子呼翁媪。遗业资龙兴，残躯没云扰。庙貌良巳隆，血胤终莫考。丽牲碑版传，立马墓田杳。啸歌感牧竖，惆怅询父老。我观草昧初，群雄觊大宝。逐鹿分犄角，探龙竞鳞爪。真人信天授，讵能一剑埽。牧羊荡秦灰，铜马启汉造。赫赫高光业，驱除岂云小。滁阳追王陈，亳都纪年渺。史存有讳忌，国往无继绍。故事亥豕讹，残书蠹鱼饱。善哉秦楚际，迁史著月表。寄语石室人，放失事搜讨。
南滁望滁阳王庙遂趋临濠道中感而有述
作者：钱谦益
朝代：明
体裁：古风

我车出南滁，遂走临濠道。帝乡多白云，王侯尽宿草。𬗟怀滁阳王，一旅起佣保。真龙潜鱼服，椒涂附萝茑。家人畜帝后，天子呼翁媪。遗业资龙兴，残躯没云扰。庙貌良巳隆，血胤终莫考。丽牲碑版传，立马墓田杳。啸歌感牧竖，惆怅询父老。我观草昧初，群雄觊大宝。逐鹿分犄角，探龙竞鳞爪。真人信天授，讵能一剑埽。牧羊荡秦灰，铜马启汉造。赫赫高光业，驱除岂云小。滁阳追王陈，亳都纪年渺。史存有讳忌，国往无继绍。故事亥豕讹，残书蠹鱼饱。善哉秦楚际，迁史著月表。寄语石室人，放失事搜讨。
卜肆行赠毗陵周午阳给谏稼轩推重午阳时时延致问卜故以贾生为喻
作者：钱谦益
朝代：明
体裁：古风

君不见雒阳贾生能筹国，箧衍新书治安策。痛哭流涕长太息，身逢明盛心偪侧。汉朝卿相疾如雠，谗言堆积成山丘。填胸攒眉不称意，洗沐出游长安市。忽逢季主谈天人，伏轼低头心欲死。世运箕风还毕雨，可怜贾生心独苦。前席居然答鬼神，长缨何日羁胡虏。有人如凤复如鸿，长笑端居卜肆中。微言但托龙门史，世主徒闻河上公。
卧床犹自惜居诸宛宛呻吟雒诵如定是重来驺鲁士送行唯有七篇书
作者：钱谦益
朝代：明
体裁：七言绝句

童牙勤苦傍灯檠，文字因缘宿世成。指点之无馀习气，乐天犹自悔前生。
卧起
作者：钱谦益
朝代：明
体裁：七言律诗

卧起萧然云水乡，閒看日荫弄朱黄。窗楞白纸萦香篆，帘影清流泼砚光。木叶波还生近渚，渔歌风欲起斜阳。不须更作沧江梦，浅水芦花兴巳长。
去中杨伯祥馆丈廷麟过访山堂即事赠别
作者：钱谦益
朝代：明

云年燕山雪如掌，巢车雪暗胡尘上。紫髯参军匹马嘶，黑头总理靴刀响。今年江南春雪飞，雪花满头来款扉。菡萏镫前谈战垒，梅花树下看征衣。自从瞽史持汉节，金缯辇载边庭血。虏骑争夸曳落河，庙堂自倚中行说。翰林飞书叫帝阊，至尊感激模御床。但令中使催房琯，肯为金人缚李纲。贾庄战血高楼橹，元戎堂堂徇旗鼓。周处讵死齐万年，韩愈宁作孔巢父。匝天锋刃一头颅，鬼护神撝九死余。秦庭自效无衣哭，汉党终惭举网疏。明发堂中酌君酒，笑问于思无恙否。神州幸免犬羊族，太史何妨牛马走。酒阑耳热夜欲分，错莫同云是阵云。红袖白衣犹未返，彤弓玈矢竟何云。江天漫漫失山树，雪柱冰车塞行路。江南老翁鬓如雪，拥鼻吟诗送君去。
反东坡洗儿诗己巳九月九日
作者：钱谦益
朝代：明
体裁：七言绝句

坡公养子怕聪明，我为痴呆误一生。还愿生儿獧且巧，钻天蓦地到公卿。
反风行
作者：钱谦益
朝代：明
体裁：古风

二月十日忽阴曀，刮风吹沙暗天地。长安市上少人行，司寇徒行来下吏。司寇叮咛顾属吏，老臣自失明主意。老臣从此入请室，凡百靖共敬尔位。焚香泥首拜皋陶，狱门诀别咸流涕。君不见天王圣明古无二，云开日霁须臾事。明朝片纸召复位，天乃反风亦容易。
发于潜简昌化方明府
作者：钱谦益
朝代：明
体裁：七言律诗

馀杭西去尽山城，攫树奔泉处处生。双目地形垂乳下，一枝天柱入云平。溪因碓激春撞势，石与车争荦确声。借得坡公诗赠汝，乱山深处长官清。
发茌平过高唐州
作者：钱谦益
朝代：明
体裁：古风

今日宜行旅，天清日融融。徒御行且歌，人马欣相从。朝发鲁连村，却过平原封。顾此风日美，念彼道路穷。驾车役童竖，束燎责老翁。袒肩惊肉鞍，顿足嗟骨舂。弓剑趣传遽，竿牍疲邮筒。使车风飒沓，飞骑尘冥濛。民劳思小康，财尽歌大东。嗟我亦何人，晏坐安车中。
叠前韵有寄
作者：钱谦益
朝代：明
体裁：七言律诗

世情翻覆总飞蓬，万事输君高卧中。下若溪边沽酒雪，大寒山畔采茶风。春来池草生新绿，雨后庭梅绽小红。辽落江天回首处，艺香堂下石城东。
叠前韵荅何三季穆·其一
作者：钱谦益
朝代：明
体裁：七言律诗

通籍金闺数载过，閒门罗雀省人诃。春心骀荡花閒少，秋发缤纷酒后多。但说艰危三太息，每逢朋旧一悲歌。五湖只在蒹葭畔，渔火冲寒警雁窠。
叠前韵荅何三季穆·其三
作者：钱谦益
朝代：明
体裁：七言律诗

年来灾沴逼扬徐，硕鼠曾占草木书。湖海忧危惟汝独，菰芦豪杰更谁如。灯窗俛首心堪折，书案筹边泪有馀。春暖洞庭虾菜好，可能削迹共佃渔。
叠前韵荅何三季穆·其二
作者：钱谦益
朝代：明
体裁：七言律诗

冲车格格马萧萧，天下徵兵尽度辽。系累行人传秃节，参夷降将诧横腰。每忧毕口星非旧，谁禁旄头气不骄。报国自惭无一寸，坐听瞽史度寒宵。
叠前韵荅何三季穆·其四
作者：钱谦益
朝代：明
体裁：七言律诗

氛祲冥冥岁逼除，行吟自采泽边菹。星占未解灵台奏，云物真惭太史书。铁锁楼船还建业，龙衣御酒自姑胥。裁诗共有河山泪，感激飞腾我不如。
叠前韵送别研祥梦蜚三首·其一
作者：钱谦益
朝代：明
体裁：七言律诗

愁霖震电苦踰旬，况复懵腾送故人。濒死心悬春碓杵，望归目断客车尘。残生握别无多泪，末世遭逢有几身。从此前期知不忘，鸡鸣如晦记玆晨。
叠前韵送别研祥梦蜚三首·其三
作者：钱谦益
朝代：明
体裁：七言律诗

少别千年近隔旬，劳人亭畔尽劳人。谁家窟室能逃世，何处巢车可望尘。问字总归沙数劫，相看已属意生身。童初近有登真约，为我从容扣侍晨。
叠前韵送别研祥梦蜚三首·其二
作者：钱谦益
朝代：明
体裁：七言律诗

青春聚首不多旬，作伴还乡恨少人。不分行时俱涕泪，正怜别后各烟尘。关心憔悴无过死，执手叮咛要此身。传语故人应叹息，对床风雨亦佳辰。